qundao/data-zh-poetry huggingface dataset:
宛溪柳·六麼令
作者：賀鑄
朝代：宋

夢雲蕭散，簾卷畫堂曉。殘薰盡燭隱映，綺席金壺倒。塵送行鞭嫋嫋。醉指長安道。波平天渺。蘭舟欲上，回首離愁滿芳草。已恨歸期不早。枉負狂年少。無奈風月多情，此去應相笑。心記新聲縹緲。翻是相思調。明年春杪。宛溪楊柳，依舊青青為誰好。
客有携寇萊公真挂于驛舍傍題云今作閻羅王慨然有作
作者：賀鑄
朝代：宋

凜凜英風萬世孤，忽瞻容貌涕洟俱。
遺謀不愧生張說，異事猶煩鬼董狐。
黑白已分歸節義，丹青長懾在奸諛。
不煩搖扇蒼蠅去，一片寒冰挂座隅。
宴齊雲·南歌子
作者：賀鑄
朝代：宋

境跨三千里，樓侵尺五天。碧鴛鴦瓦晝生煙。未信西山臺觀、壓當年。野色分禾黍，秋聲入管絃。閒揮彈麈襞吟箋。三十萬家風月、共流連。
宿寶泉山慧日寺
作者：賀鑄
朝代：宋

日入不遑息，驅車更之東。
回蹊出蒙密，解袂迎長風。
風從何許來，歷歷江南鐘。
頓轡阿蘭若，虛庭月正中。
流螢逗深竹，白鳥巢青松。
華燈耿翠箔，瑶花擢春叢。
絕境美清夜，怳非塵界逢。
惜無一樽酒，幸與之子同。
明發即南北，浮生兩飛蓬。
宿法惠寺
作者：賀鑄
朝代：宋

驅馬越飛澗，揚旌下回岡。
欻見層浮圖，高風振琅璫。
重門壯且深，老柏森然行。
佛子出延客，投鞭步長廊。
中庭汲新泉，一飲生清凉。
孤坐興登覽，危梯趨上方。
蕭蕭荒竹林，簷外如環牆。
樵牧斷行徑，龍蛇知所藏。
山禽喜暄暘，嘯侶何琅琅。
子規特殷勤，使人懷故鄉。
引領落西北，暮色來蒼茫。
一官早見縻，微尚久未償。
明發復東去，斯遊良不忘。
宿芥塘佛祠
作者：賀鑄
朝代：宋

青青麰麥欲抽芒，浩蕩東風晚更狂。
微徑斷橋尋古寺，短籬高樹隔橫塘。
開門未掃楊花雨，待曉先燒柏子香。
底許暫忘行役倦，故人題字滿長廊。
宿黄葉嶺田家
作者：賀鑄
朝代：宋

聚落荒山裏，畬田歲不登。
牛衣障隙雪，鼠穴見鄰燈。
愁信魚難瞑，寒凝酒亦冰。
悵然歌白石，推枕待晨興。
寄別僧芝
作者：賀鑄
朝代：宋

不見江南湯惠休，芝錢今也嗣風流。
燒香弄筆一生事，躡屐佩囊千里遊。
乞酒未還黄菊晚，擬詩初就碧雲秋。
臨高跂馬君行矣，從此安期始欲愁。
寄別秦觀少游
作者：賀鑄
朝代：宋

沔陽湖上小留連，疑是前時李謫仙。
流向夜郎纔半道，徑還江夏樂當年。
箇儂生以才爲累，阿堵官于老有緣。
待得公歸吾亦罷，春風先辦兩漁船。
寄周文清
作者：賀鑄
朝代：宋

節物驚心不我留，故人相望海邊州。
芰荷老盡池臺晚，鴻雁來多雲漢秋。
誰共清樽尋樂事，獨將長幅寫離憂。
明年芳草青門道，好試青衫伴俠遊。
寄墨代書贈楊時
作者：賀鑄
朝代：宋

徂來雪壓蒼松顛，淪膏根柢蟠蜿蜒。
樵斤剪析石火熱，曲突百步凝梢烟。
蒲萄秋顆纍纍懸，海膠九煉堪續絃。
力擣萬杵臼欲穿，劑成圭璧隨方圓。
點漆比色石比堅，坐令李韋羞居前。
陳臺潘谷老且賢，授唯識者不計錢。
是翁解化如蛻蟬，後可繼此無聞焉。
付君一圭款識全，保護謹密何千年。
君家清風宜世傳，不特談玄須草玄。
寄有捷上人
作者：賀鑄
朝代：宋

捷也當年避畏途，寄身一葉泛隋渠。
定須慙愧操舟子，千里風波汝渡吾。
寄李趙二友生
作者：賀鑄
朝代：宋

東風掠地百草青，顛毛餘幾今星星。
長年嬰疾斷還往，無處避愁徒醉醒。
聯馬尋芳狹斜道，銜舟待月滄浪亭。
遥輸此興二公子，漲海未應沈一萍。
寄杜仲觀
作者：賀鑄
朝代：宋

中春雨收霽，與子登叢臺。
形勝宛然在，太行西北來。
無情百尺土，千載未摧頹。
四顧發悲嘯，淒風振頤頦。
淩高氣象變，似不容徘徊。
下出破禪剎，斷碑生紫苔。
嚴公賦懷古，復使後人哀。
西尋王氏園，一徑趨城隈。
老竹未萌筍，繁花如雪開。
惠然丘少年，逸躅欣攀陪。
小榭羅醼豆，開簾按俳詼。
招呼緲縹人，晚鏡催妝梅。
水調唱金縷，雲罍浮玉醅。
傾觴敢惜醉，忘著接䍦回。
明日遂分首，舊遊安在哉。
我爲東徐官，客鬢栖塵埃。
君調南康吏，江山役清才。
西風吹去雁，尺紙爲君裁。
我已困摧辱，壯心如溼灰。
行將隠名姓，采藥孫登嵬。
異日儻相過，衡門翦蒿萊。
寄杜邯鄲
作者：賀鑄
朝代：宋

窮巷厭多雨，頹垣藜藿生。
蜩螗飽風露，晏景一何清。
坐指歲芳歇，羈人心骨驚。
所懷不可見，東州聞政聲。
三年但弦歌，百里稱神明。
風月動高興，詩章時一鳴。
天葩落健筆，直與春工爭。
渾河失故渠，怒水方縱橫。
難憑束葦濟，跬步萬里程。
夢想不知遠，笑談何可并。
頼有西飛翰，尺紙緘馳情。
寄武昌方令臨李尉援兼簡黄岡二潘昆仲
作者：賀鑄
朝代：宋

好在桐江三拜翁，謫仙之裔好應同。
如聞花縣兩郎子，興發能來一水東。
共醉南樓故時月，斷無庾令浼人風。
季真老病不堪酒，澤畔微吟懷四儂。
寄清凉和上人二首·其一
作者：賀鑄
朝代：宋

吾家無擔石之儲，朝四暮三如有餘。
北岳官糧飽妻子，南朝僧寺寓圖書。
迎船春色情親我，坌馬京塵笑謝渠。
莫作江東步兵待，翻然端不爲鱸魚。
寄清凉和上人二首·其二
作者：賀鑄
朝代：宋

南國風流百不存，石頭今是給孤園。
山連雉堞猶侵路，潮送漁舟自到門。
方丈定容居士病，貝多應待客兒翻。
懸知後日逢迎際，桃李春風兩不言。
寄漢陽趙尉沔
作者：賀鑄
朝代：宋

慶湖遺老坐詩窮，强仕之年百病攻。
誰謂南昌祿隠翁，伏枕呻吟四壁空。
相思限此江西東，寄聲每託江頭風。
斯言近俳聊一笑，江水方清饑可療。
人生奇偶類探籌，造物豈容人數料。
君初試吏或當然，我太半生真不調。
昔不願起家百日登三司，今不願還家六印金纍纍。
但願官糧辦親養，歸來尚餘三徑資。
鄰牆晏起訪安否，爾酌我歌堯舜時。
咄嗟此願良難必，吞聲食蘗甘如蜜。
寄王岐
作者：賀鑄
朝代：宋

未從名宦兩蹉跎，可但詩狂與酒魔。
紫陌塵埃日馳逐，青樓燈火夜經過。
當時豪縱年方少，今日疏慵病更多。
唯見凭欄復敧枕，往來方寸奈情何。
寄興化黄主簿杞
作者：賀鑄
朝代：宋

何準第五不足稱，黄童無雙非自名。
卑栖鸞鳳安初仕，葆練龍虎希長生。
明月高吟紫芝曲，紅塵先老白雲兄。
莫辭一力走三舍，遽未能來頻寄聲。
寄金陵倉官趙令毣通直
作者：賀鑄
朝代：宋

歲律倏云莫，王孫興可堪。
羨雲歸日下，隨雁滯江南。
卑溼求長健，登臨頼半酣。
西州眼中近，早晚寄華緘。
寄金陵和上人
作者：賀鑄
朝代：宋

舊年問米欲東流，先賦新詩寄石頭。
赤鯶久沉江上信，雜懸誤落海邊州。
想君道眼遥相識，顧我官身可自由。
香火因緣知有在，草菴蔬粥不他求。
寄題栗亭縣名嘉亭
作者：賀鑄
朝代：宋

少陵昔避地，幽栖鳳皇川。
始願獲其所，賦詩此終焉。
睠彼美林麓，蔭膏腴上田。
陽坡饒垂珠，陰谷繁玉延。
長鑱勤采劚，服食攀飛仙。
兵祲奪和氣，力耕無善年。
林坰開冰雪，旬浹斷庖烟。
嗚呼歌七章，暮節西南遷。
環堵久蕪沒，斯亭名尚傳。
茂宰愴懷古，增崇殊過前。
雕甍揭長簾，下容十客筵。
嫩嵐隔春叢，清竹鳴夏蟬。
風月有高興，寫之武城弦。
狂客屬尪廢，駑筋難强鞭。
何暇遠登覽，但哦鯨海篇。
尚苦八口累，依稀同曩賢。
餘齡寄幻境，未斷東西緣。
江淮米價平，一舸去悠然。
幸此歲豐樂，浮游吾所便。
異時訪陳躅，復使後人憐。
寄題泉南陳氏步雲亭
作者：賀鑄
朝代：宋

紫翠峰前水一灣，趣亭微徑白雲關。
漁樵不見携筇去，猿鶴相隨采藥還。
晚月带潮來海上，春風吹雨到人間。
恨君輕爲蒼生起，曾得東山幾日閑。
寄題潯陽周氏濂溪草堂
作者：賀鑄
朝代：宋

濂溪之水清，未足濯公纓。
平生抱苦節，成就此溪名。
長嘯置符傳，孤雲歸思輕。
溪頭四壁居，溪下百畝耕。
量汲奉晨盥，課樵共夕烹。
希逢杖屨遊，但聽弦歌聲。
爲客剪三徑，傳家通一經。
雙珠交照乘，合璧倍連城。
被褐有餘樂，問縑無隠情。
桂林兩枝秀，借爾俗眼榮。
昔仰名父子，今推難弟兄。
不應文範裔，遽謂公慙卿。
如襲带礪封，毋爲權利傾。
地實寢丘比，有力安得并。
勒詩高岸石，敢告後代生。
寄題狄丘李偉官舍東齋
作者：賀鑄
朝代：宋

樹竹開窗小屋東，低簷却日竹通風。
長年馳騖欲何往，終日退藏於此中。
未厭睡魔常有在，若思人事即無窮。
躬耕不是悠悠計，來作蘇門鄰舍翁。
寄題盱眙杜子師東山草堂
作者：賀鑄
朝代：宋

東山與物遠，松竹蔭茅茨。
信有冥鴻志，難藏霧豹姿。
會招安石起，何患德璋移。
後日岩扉下，遊人想履綦。
寒宵歎
作者：賀鑄
朝代：宋

可憐明月光，委曲照空牀。
自是元無夢，更悲今夜長。
寓泊臨淮有懷杜脩撰
作者：賀鑄
朝代：宋

幕卷歌鬟列，堂深蜜炬然。
臨風鳴羯鼓，待月戲鞦韆。
短韵吟牋出，長簷醉帽偏。
斯人違薄俗，何減孟公賢。
寓泊金陵尋王荆公陳迹
作者：賀鑄
朝代：宋

晚泊扁舟一問津，依然節物思羈人。
江山月照六朝夢，桃李風吹三月春。
宅枕謝公墩下路，詩尋蕭寺壁間塵。
可須樽酒平生約，長望西州淚滿巾。
寶應野泊
作者：賀鑄
朝代：宋

伏枕漳濱後，維舟楚澤邊。
筋骸非壯日，節物迫窮年。
夜雨侵牀漏，晨炊湊鼻烟。
勞生我其分，十口亦飄然。
將發彭城作
作者：賀鑄
朝代：宋

四年吟笑老東徐，滿目溪山不負渠。
得米徑須償酒債，有田便擬卜吾廬。
明朝門外扁舟雪，別夜燈前滿紙書。
會問怱怱解携客，相思命駕定何如。
將發永城留題李氏齋壁
作者：賀鑄
朝代：宋

匹馬扁舟寄此身，可憐投老尚迷津。
黄塵是處隨遊子，明日相逢即故人。
東道琴樽能惜夜，西園花絮欲傷春。
分携後日匆匆去，燈火虹橋夢更頻。
將發永城題陳伯雋蒙軒
作者：賀鑄
朝代：宋

幾對春風把酒杯，小舟臨發更徘徊。
四明狂客重來日，庭下榴花開未開。
對酒
作者：賀鑄
朝代：宋

白駒不可駐，尺璧非所珍。
獨挹一樽酒，悲歌送徂春。
歌闌酒亦盡，回首迹已陳。
自笑十年仕，尚迷天下津。
豈無濯纓水，奈爾長路塵。
命也復何道，今人猶昔人。
小梅花·梅花引
作者：賀鑄
朝代：宋

思前別。記時節。美人顏色如花發。美人歸。天一涯。娟娟姮娥，三五滿還虧。翠眉蟬鬢生離訣。遙望青樓心欲絕。夢中尋。臥巫雲。覺來珠淚，滴向湘水深。愁無已。奏綠綺。歷歷高山與流水。妙通神。覺知音。不知暮雨朝雲、何山岑。相思無計堪可比。珠箔雕闌集千里。漏將分。月窗明。一夜梅花忽開、疑是君。
小重山
作者：賀鑄
朝代：宋

一葉西風生嫩涼。彩舟旗影動，背斜陽。溪流幾曲似迴腸。高城遠，今夜為誰長。正節號清狂。苧蘿標韻美，倚新妝。月華歌調轉清商。尊酒畔，好住伴劉郎。
小重山
作者：賀鑄
朝代：宋

月月相逢只舊圓。迢迢三十夜，夜如年。傷心不照綺羅筵。孤舟裡，單枕若為眠。茂苑想依然。花樓連苑起，壓漪漣。玉人千里共嬋娟。清琴怨，腸斷亦如弦。
小重山
作者：賀鑄
朝代：宋

枕上閶門五報更。蠟燈香灺冷，恨天明。青苹風轉彩帆輕。檣頭燕，多謝伴人行。臨鏡想傾城。兩尖愁黛淺，淚波橫。豔歌重記遣離情。纏綿處，翻是斷腸聲。
小重山
作者：賀鑄
朝代：宋

玉指金徽一再彈。新聲傳訪戴，雪溪寒。兩行墨妙破冰紈。牽情處，幽恨寄毫端。暱語強羞難。相逢真許似，鏡中鸞。小梅疏影近杯盤。東風裡，誰共倚闌干。
小重山
作者：賀鑄
朝代：宋

簾影新妝一破顏。玳筵迴雪舞，小云鬟。瓊枝擢秀望難攀。凝情處，千里望蓬山。歌斷酒闌珊。畫船簫鼓轉，綠楊灣。墜鈿殘燎水堂關。斜陽裡，雙燕伴人閒。
小重山
作者：賀鑄
朝代：宋

花院深疑無路通。碧紗窗影下，玉芙蓉。當時偏恨五更鐘。分攜處，斜月小簾櫳。楚夢冷沈蹤。一雙金縷枕，半床空。畫橋臨水鳳城東。樓前柳，憔悴幾秋風。
小重山
作者：賀鑄
朝代：宋

飄徑梅英雪未融。芳菲訊息到，杏梢紅。隔年歡事水西東。凝思久，不語坐書空。回想夾城中。採山簫鼓沸，綺羅叢。鈿輪珠網玉花驄。香陌上，誰與鬥春風。
局中歸
作者：賀鑄
朝代：宋

心火成灰不復然，故園笑別十三年。
晚凉退食無餘事，坐與兒曹挽紙鳶。
席上分韵寄陳傳道
作者：賀鑄
朝代：宋

忍穿布襪與青鞋，困走京塵十二街。
擬仗飛雲寄招隠，東風吹送落君懷。
席上呈錢德循
作者：賀鑄
朝代：宋

棗華纂纂桑葉肥，老蠶起眠雛雀飛。
南鄰買酒勸行樂，越客廢書歌式微。
式微式微胡不歸，明日會知今日非。
舊溪手種水楊柳，長與秋風掃釣磯。
平野堂重送江茂宗
作者：賀鑄
朝代：宋

東風南浦雨瀟瀟，欲去行人不自聊。
誰道垂楊攀折苦，過春猶有最長條。
平陽興·踏莎行
作者：賀鑄
朝代：宋

涼葉辭風，流雲卷雨。寥寥夜色沈鐘鼓。誰調清管度新聲，有人高臥平陽塢。草暖滄洲，潮平別浦。雙鳧乘雁方容與。深藏華屋鎖雕籠，此生乍可輸鸚鵡。
度黄葉嶺懷寄清凉白雲菴主
作者：賀鑄
朝代：宋

黄葉嶺頭黄葉飛，白雲菴畔白雲歸。
葉隨遊子終相失，雲伴禪翁得所依。
會解腰間斬馬劍，肯尋江上釣魚磯。
焚香掃地雙林下，願贖今生種種非。
廣四愁寄李譓
作者：賀鑄
朝代：宋

夜如何其夜未央，斗星燦兮河蒼凉。
微月入牖窺曲房，候蟲刺促鳴我牀。
離憂欻來煎人腸，夜如何其夜何長。
綠琴在薦兮，擬楚奏之沈湘。
朱絃溼露兮，聲戾指而不揚。
屏琴浩歌兮，屑涕泗之浪浪。
我有所思兮，在河之陽。
僾而不見兮，衷難弭忘。
騄驥騰躍兮，鴻鵠翱翔。
明璫玉案兮，爾不我將。
緘誠結惠兮，久莫汝償。
永如牛女兮，南北相望。
昔燕處兮，靈芸之堂。
紉蘭爲珮兮，集芰爲裳。
西風淒緊兮，淩百草以殞黄。
蘭萎芰裂兮，恐被服之不芳。
念汝玉立兮，賤組繡之文章。
玄節日厲兮，奈慘慄之冰霜。
胡不乘白雲兮，歸來乎帝鄉。
尚何所徯兮，畢永歲而彷徉。
廣津門東馬上
作者：賀鑄
朝代：宋

津頭落帆鼓，薄暮尚蓬鼕。
疑是秦淮口，扁舟醉夢中。
不堪隋岸北，塵土一鞭風。
傳語端能否，伯勞飛自東。
廣陵山光寺夜集留別黄材昆仲
作者：賀鑄
朝代：宋

維舟山光步，却顧廣陵城。
十里春風外，夾津芳草生。
漁篷銜尾來，愧爾故人情。
更卜連牀語，神房溫且清。
語闌夜自久，淚燭剪復明。
撤樽兀相視，酸涕流金纓。
我本山海士，誤遭時網嬰。
出身兩紀餘，何等爲浮名。
矧此一分首，幾年當合并。
離憂如驚瀾，蕩潏未易平。
疏親繫遠邇，斯言出荒傖。
音郵無禁限，勤訪白雲兄。
廣陵茱萸灣晚泊
作者：賀鑄
朝代：宋

冷雲拋雪未成花，過埭東風凍著沙。
荻浦漁歸初下雁，楓橋市散祗啼鴉。
舊聞南國饒春事，行見東風換物華。
老病心情亦何有，藥囊詩卷是生涯。
弄珠英·驀山溪
作者：賀鑄
朝代：宋

楚鄉新歲。不放殘寒退。月曉桂娥閒，弄珠英、因風委墜。清淮鋪練，十二玉峰前，上簾櫳，招佳麗。置酒成高會。江南芳信，目斷何人寄。應占鏡邊春，想晨妝、膏濃壓翠。此時乘興，半道忍回橈，五云溪，門深閉。碧月長相對。
彭城三詠·戲馬臺歌
作者：賀鑄
朝代：宋

秦蛇已中斷，劉項方龍戰。
叱咤沮風雲，睢盱走霆電。
鴻溝一畫天地開，楚王洗劍東歸來。
新都形勝控淮泗，籠山絡谷營高臺。
重瞳登覽何爲者，不知招賢知戲馬。
上如激矢下投丸，蘭筋霜腕便回盤。
半夜悲歌騅不逝，明日陰陵行路難。
騋牝三千歸漢閑，粟豆尤聞蠹縣官。
君不見華山之陽古坰牧，春風吹草年年綠。
彭城三詠·斬蛇澤歌
作者：賀鑄
朝代：宋

君不聞泗濱亭長送徒如咸陽，徒夫懷歸多道亡。
澤中置酒飲相訣，吾亦從此奔芒碭。
陰風蕭蕭導者懼，前有脩蛇怒橫路。
酒酣拔劍肯留行，劃斷蜿蜒不回顧。
河明月出人踵來，彼媼何冤號且哀。
謂遭赤帝屠吾子，語竟莫知安在哉。
真人聞此自心許，茫茫四海吾其主。
虎變龍飛十二年，馘項梟英蓋狐鼠。
半夜雄鋩飛上天，幾見長陵一抔土。
彭城三詠·歌風臺詞
作者：賀鑄
朝代：宋

漢祖高風百尺臺，千年客土生蒿萊。
何窮人事水東去，如故地形山四來。
江淮猶沸鯨鯢血，八十一車枉歸轍。
白叟逢迎皆故人，牢酒歡呼惜將別。
崤澠迢遥非我鄉，死生此地何能忘。
酒闌鳴筑動雲物，青衿兒曹隨抑揚。
爾時可無股肱良，端思猛士守四方。
君不聞淮陰就縛何慨慷，解道鳥盡良弓藏。
待曉朝謁天慶作
作者：賀鑄
朝代：宋

望曉謁琳宮，荒庭霧氣濃。
曾陪羽林仗，如待景陽鐘。
薄宦情無幾，勞生夢不容。
樵朋與漁伴，它日會相從。
得周元翁蘄春道中書
作者：賀鑄
朝代：宋

離離赤棗牆東林，開窗下榻依牆陰。
杖藜相顧頼之子，隠几忘言知我心。
晚契初逢一東野，清詩屢擲雙南金。
官身爲米自南北，世路亡羊無古今。
夢澤草荒孤驛遠，洞庭雨入滄江深。
相思何以祝高韵，桂樹秋風吟玉琴。
御街行
作者：賀鑄
朝代：宋

松門石路秋風掃。似不許、飛塵到。雙攜纖手別煙蘿，紅粉清泉相照。幾聲歌管，正須陶寫，翻作傷心調。巖陰暝色歸雲悄。恨易失、千金笑。更逢何物可忘憂，為謝江南芳草。斷橋孤驛，冷雲黃葉，相見長安道。
快哉亭
作者：賀鑄
朝代：宋

飛亭冠城隅，空豁延四望。
夙昔兩文雄，故牀此相向。
山川氣候美，詩酒風神王。
彈壓許昌侯，陽春慙俚唱。
麾車忽南北，榮辱生譽謗。
一躐雲逵間，一落江湖上。
我來得陳躅，伏檻徒怊悵。
可畏此塵籠，歸哉養荒浪。
快哉亭朝暮寓目二首·其一
作者：賀鑄
朝代：宋

夙起喜舒曠，徑趨城上樓。
初陽動禾黍，積雨失汀洲。
水牯負鴝鵒，山樞懸栝蔞。
坐慙真隠子，物我兩悠悠。
快哉亭朝暮寓目二首·其二
作者：賀鑄
朝代：宋

積潦際危堞，登臨西照中。
苔衣罥白羽，槐蔭懸青蟲。
不淺胡牀興，無多團扇功。
目窮猶起羨，演漾一漁篷。
念良遊·滿江紅
作者：賀鑄
朝代：宋

山繚平湖，寒飆揚、六英粉泊。清鏡曉、倚巖琪樹，撓雲朱閣。窈窕繒窗褰翠募，尊前浩齒歌梅落。信醉鄉、絕境待名流，供行樂。時易失，今猶昨。歡莫再，情何薄。扁舟幸不繫，會尋佳約。想見徘徊華表下，個身似是遼東鶴。訪舊遊、人與物俱非，空城郭。
思牛女·踏莎行
作者：賀鑄
朝代：宋

樓角參橫，庭心月午。侵階夜色涼經雨。輕羅小扇撲流螢，微雲渡漢思牛女。擁髻柔情，扶肩暱語。可憐分破□□□。□□□□有佳期。人間底事長如許。
思越人·朝天子
作者：賀鑄
朝代：宋

京口瓜洲記夢間。朱扉猶想映花關。東風太是無情思，不許扁舟興盡還。春水漫，夕陽閒。烏檣幾轉綠楊灣。紅塵十里揚州過，更上迷樓一借山。
思越人·朝天子
作者：賀鑄
朝代：宋

怊悵離亭斷採襟。碧雲明月兩關心。幾行書尾情何限，一尺裙腰瘦不禁。遙夜半，曲房深。有時暱語話如今。侵窗冷雨燈生暈，淚溼羅箋楚調吟。
思越人·朝天子
作者：賀鑄
朝代：宋

紫府東風放夜時。步蓮穠李伴人歸。五更鐘動笙歌散，十里月明燈火稀。香苒苒，夢依依。天涯寒盡減春衣。鳳凰城闋知何處，寥落星河一雁飛。
怨三三
作者：賀鑄
朝代：宋

玉津春水如藍。宮柳毿毿。橋上東風側帽簷。記佳節、約是重三。飛樓十二珠簾。恨不貯、當年彩蟾。對夢雨廉纖。愁隨芳草，綠遍江南。
惜雙雙·惜分飛
作者：賀鑄
朝代：宋

皎鏡平湖三十里。碧玉山圍四際。蓮蕩香風裡。彩鴛鴦覺雙飛起。明月多情隨舵尾。偏照空床翠被。回首笙歌地。醉更衣處長相記。
惜餘春·踏莎行
作者：賀鑄
朝代：宋

急雨收春，斜風約水。浮紅漲綠魚文起。年年有子惜餘春，春歸不解招遊子。留恨城隅，關情紙尾。闌干長對西曛倚。鴛鴦俱是白頭時，江南渭北三千里。
想車音·兀令
作者：賀鑄
朝代：宋

盤馬樓前風日好。雪銷塵掃。樓上宮妝早。認簾箔微開，一面嫣妍笑。攜手別院重廊，窈窕花房小。任碧羅窗曉。間闊時多書問少。鏡鸞空老。身寄吳雲杳。想轣轆車音，幾度青門道。佔得春色年年，隨處隨人到。恨不如芳草。
愁風月·生查子
作者：賀鑄
朝代：宋

風清月正圓，信是佳時節。不會長年來，處處愁風月。心將燻麝焦，吟伴寒蟲切。欲遽就床眠，解帶翻成結。
愛孤雲·添聲楊柳枝
作者：賀鑄
朝代：宋

閒愛孤雲靜愛僧。得良朋。清時有味是無能。矯聾丞。況復早年豪縱過，病嬰仍。如今痴鈍似寒蠅。醉懵騰。
感庭棗
作者：賀鑄
朝代：宋

昔來華纂纂，遽許實離離。
西風會搖落，行復見空枝。
歲物感流駛，事功傷暮遲。
咄彼身後名，前人端自欺。
書殫南山竹，奄奄定何知。
賢哉張生翰，千載與心期。
感皇恩
作者：賀鑄
朝代：宋

歌笑見餘妍，情生眄睞。擁髻揚蛾黛。多型。小花深院，漏促離襟將解。惱人紅蠟淚。啼相對。芳草喚愁，愁來難奈。蘭葉猶堪向誰採。小樓妝晚，應念斑騅何在。碧雲長有待。斜陽外。
感興六首·其一
作者：賀鑄
朝代：宋

雛雀學翻飛，不知毛羽微。
青鵳笑高樹，待爾飽朝饑。
感興六首·其三
作者：賀鑄
朝代：宋

皂鵰獰觜爪，飛走披肝腦。
不知遊獵兒，必爾韝上老。
感興六首·其二
作者：賀鑄
朝代：宋

青鵳噉雀雛，飫飽侮鳶烏。
不知皂鵰力，拏殺北城狐。
感興六首·其五
作者：賀鑄
朝代：宋

廟堂擊鮮食，日負天下責。
不知五湖上，自有扁舟客。
感興六首·其六
作者：賀鑄
朝代：宋

扁舟彼何人，國霸始謀身。
不知釣魚翁，羞作故人臣。
感興六首·其四
作者：賀鑄
朝代：宋

獵兒燕楚俗，得意唯馳逐。
不知廟堂上，坐飽萬錢肉。
懷寄周元翁十首·其一
作者：賀鑄
朝代：宋

周郎假沔官，我偶來沔居。
得閑定相過，談笑沈痾袪。
俄聞戍樓角，曉引吹咿嗚。
自君居湓城，怳怳一夢餘。
復求若輩人，陶竈搜璠璵。
誠爲天下士，豈特江漢無。
懷寄周元翁十首·其一〇
作者：賀鑄
朝代：宋

周郎貫江華，而復厭湖湘。
我亦非樂此，西歸計茫茫。
頹年抱沈痼，生理豈得長。
後期真何時，存歿兩莫忘。
懷君輒賦詩，落筆聯十章。
它年一掩卷，爲我涕浪浪。
懷寄周元翁十首·其七
作者：賀鑄
朝代：宋

周郎走王都，馬足塵翻波。
賀老宦江夏，無人驚雀羅。
出處躁靜間，奈此貧病何。
平生解指誓，晚境忽婆娑。
迫死不得休，前言食已多。
尚敢厭閑冷，欻爲赴火蛾。
懷寄周元翁十首·其三
作者：賀鑄
朝代：宋

周郎塵外人，冰甃立寒玉。
去我千里餘，炯炯長在目。
有德且有言，可採篆縑竹。
未爲造物憐，方徇斗筲祿。
司晨屬羣雞，安事彼鸞鵠。
聊自況疲駑，鹽車不爲辱。
懷寄周元翁十首·其九
作者：賀鑄
朝代：宋

周郎有史才，班馬可並驅。
紛紛讒諂人，畏君筆削誅。
我恨接君晚，要亦君之徒。
沈痾積歲月，顧此留須臾。
志我壙中石，頼君文不諛。
庶乎陵谷變，名字見君書。
懷寄周元翁十首·其二
作者：賀鑄
朝代：宋

周郎嗜茗飲，偶與吾好同。
贈行發吾寶，紫璧琱雲龍。
此實太官物，分甘玉堂公。
我曹百石吏，藜菽每不充。
詩人盍得嘗，可以驕萬鍾。
願君間一歠，千里共清風。
懷寄周元翁十首·其五
作者：賀鑄
朝代：宋

周郎歸濂溪，旱燥害嘉穀。
仰飽百指餘，嗷然坐空屋。
應書乞米帖，得繼朝來粥。
行陞大夫籍，月賜萬錢祿。
振顯屬他年，盤飧羅海陸。
毋忘佛子言，不食大夫福。
懷寄周元翁十首·其八
作者：賀鑄
朝代：宋

周郎强仕年，藥石甘苦口。
得無耗天和，湯劑禦衰朽。
空華與□色，種種竟何有。
妄愛溫柔鄉，蕩然不回首。
坐令松桂姿，凋脆等蒲柳。
幸勿易斯言，前車鏡湖叟。
懷寄周元翁十首·其六
作者：賀鑄
朝代：宋

周郎西笑時，疊寄兩函書。
情親語懇到，骨肉所不如。
妙翰騁遒放，抵突黄與蘇。
黄癯曳羸筋，蘇厚凝腯膚。
我於季孟間，增少損有餘。
家雞敢復道，儲此橐中珠。
懷寄周元翁十首·其四
作者：賀鑄
朝代：宋

周郎妙雅道，五字可人師。
許與非不嚴，奈何取我詩。
我詩如秋蟲，徒增長年悲。
指疵固有望，逐臭得無嗤。
詩鳴人必窮，我窮豈所宜。
願君勿閡此，晚節益經奇。
懷寄寇元弼
作者：賀鑄
朝代：宋

君投筦庫可知非，我飽官糧又願違。
舊國秋高鴻雁過，長淮水落白魚肥。
西風吹夢端相覓，南物留人也念歸。
何日蘆軒下雙榻，滿持樽酒洗塵機。
懷寄寇元弼王文舉十首·出小市門
作者：賀鑄
朝代：宋

小市門南路，舊遊聯馬行。
祇從前日別，秋草一番生。
懷寄寇元弼王文舉十首·初別後
作者：賀鑄
朝代：宋

樽酒津亭別，還城何所投。
無情是流水，斷送到南州。
懷寄寇元弼王文舉十首·局中歸
作者：賀鑄
朝代：宋

不見西街客，歸來即閉門。
胡牀面南樹，鳥鵲啅黄昏。
懷寄寇元弼王文舉十首·招元弼
作者：賀鑄
朝代：宋

暑雨茅柴熟，秋風淮白肥。
留連阮校尉，何日跨馿歸。
懷寄寇元弼王文舉十首·招文舉
作者：賀鑄
朝代：宋

後夜溪山雪，臨門望子猷。
莫因清興盡，半道却回舟。
懷寄寇元弼王文舉十首·登飛鴻亭
作者：賀鑄
朝代：宋

南京一登眺，朔雁正來賓。
好去長淮北，殷勤訪故人。
懷寄寇元弼王文舉十首·登黄樓
作者：賀鑄
朝代：宋

何處延明月，東城百尺樓。
故人那得見，後夜是中秋。
懷寄寇元弼王文舉十首·賦後詩
作者：賀鑄
朝代：宋

偶得悲秋句，還驚舊社空。
中庭步明月，朗詠與西風。
懷寄寇元弼王文舉十首·遊百步洪
作者：賀鑄
朝代：宋

百步洪頭水，秋霖一夜渾。
相携濯纓處，無復履綦痕。
懷寄寇元弼王文舉十首·過碧蘆軒
作者：賀鑄
朝代：宋

東軒美風月，詩酒伴歡呼。
昨日牆陰過，依依見碧蘆。
懷寄彭城朋好十首·劉四
作者：賀鑄
朝代：宋

子仲安貧者，毗陵久罷歸。
秋風一相憶，頼有燕西飛。
懷寄彭城朋好十首·寇三
作者：賀鑄
朝代：宋

元弼今安健，音塵久闊疏。
早年傾蓋意，白首復何如。
懷寄彭城朋好十首·寇十一
作者：賀鑄
朝代：宋

寇叔情何厚，郵筒數得書。
前春應上冢，能訪酒家無。
懷寄彭城朋好十首·張十七
作者：賀鑄
朝代：宋

好在張居士，雲龍寄夢頻。
西齋見風月，連榻復何人。
懷寄彭城朋好十首·張大
作者：賀鑄
朝代：宋

努力張謀父，躬耕老白雲。
無年儉足用，此外奈何君。
懷寄彭城朋好十首·王七
作者：賀鑄
朝代：宋

子敏超龍級，得官何處州。
它時趨洛下，獨與士龍遊。
懷寄彭城朋好十首·王三
作者：賀鑄
朝代：宋

試吏王文舉，俄纏風樹哀。
明年道濉上，爲爾一徘徊。
懷寄彭城朋好十首·王十三
作者：賀鑄
朝代：宋

不見會之久，每思詩酒豪。
扁舟由甬上，乘興可須招。
懷寄彭城朋好十首·董大
作者：賀鑄
朝代：宋

希遠來彭澤，聊爲三逕資。
拂衣歸底處，命駕定何時。
懷寄彭城朋好十首·陳二
作者：賀鑄
朝代：宋

遠寄陳傳道，窮秋亦罷官。
還驅款段馬，吟雪向長安。
懷寄清凉和上人二首·其一
作者：賀鑄
朝代：宋

不見江南客，願聽江南鐘。
傾耳度遥夜，天寒多北風。
懷寄清凉和上人二首·其二
作者：賀鑄
朝代：宋

試問江南客，何時肯度杯。
多情是湖水，每日石頭來。
懷寄潘孝本兼簡其子言
作者：賀鑄
朝代：宋

春色先梅嶺，秋聲後桂林。
溪通五羊險，雲近九疑陰。
無雁難逢信，有猿能伴吟。
一樽燒酒美，應對阿戎斟。
成安道中懷寄馮惟逸
作者：賀鑄
朝代：宋

蒼面黄須過壯時，欲投閑去兩難期。
人生自是無根物，南北東西任所之。
戲答張商老
作者：賀鑄
朝代：宋

揚子江頭兩信潮，送君西去木蘭橈。
依依暮雨鴛鴦夢，嫋嫋春風豆蔻梢。
細字碧箋隨雁到，小簾朱戶抵天遥。
長安觸緒牽情地，不特魂銷骨亦銷。
投宿清凉寺
作者：賀鑄
朝代：宋

建業衣冠集，秦淮舟楫屯。
東西萬里客，朝暮兩潮渾。
何處契心賞，片時清耳根。
僕夫浪見問，但出石城門。
折中倉觀米元章題字
作者：賀鑄
朝代：宋

銀鈎入木揜鍾王，拂眼清風識楚狂。
淮海京塵兩流落，與君大是覺身妨。
招寇元弼兼呈白雲莊張隠居
作者：賀鑄
朝代：宋

長鋏長鋏歸來乎，十口想厭淮南魚。
遊宦非圖飽而已，浮生且問樂何如。
定無佳客清樽酒，頼有古人黄卷書。
我亦塵埃同病者，與君長愧白雲居。
掩蕭齋·浣溪沙
作者：賀鑄
朝代：宋

落日逢迎朱雀街。共乘青舫度秦淮。笑拈飛絮罥金釵。洞戶華燈歸別館，碧梧紅葉掩蕭齋。願隨明月入君懷。
揚州敘遊
作者：賀鑄
朝代：宋

迷藏九曲屬樵耕，野草閑花故有情。
廢苑春風遽如許，隔江山色可憐生。
新聲度曲復誰道，古井酌泉聊獨清。
杜紫微靈定相笑，青樓薄倖不知名。
換追風·浣溪沙
作者：賀鑄
朝代：宋

掌上香羅六寸弓。雍容胡旋一盤中。目成心許兩匆匆。別夜可憐長共月。當時曾約換追風。草生金埒畫堂空。
擬劉孝勝詠安仁得果
作者：賀鑄
朝代：宋

果盡猶招手，車停更起塵。
固應持一笑，先答近轅人。
擬南梁慧偘法師獨杵擣衣
作者：賀鑄
朝代：宋

嶧陽桐杵鳴，蓮岳石砧平。
待誰相應節，要自不勝情。
吹衣風稍急，弔影月微明。
會有不眠客，聽此斷腸聲。
擬溫飛卿
作者：賀鑄
朝代：宋

露網朱甍上，風簾翠鎖前。
宿衾熏萏菡，朝鏡拂漪漣。
津潤銷金筆，香依撲粉綿。
度閑雙陸子，撥恨十三絃。
鸚鵡殷勤語，旃檀委曲烟。
鮫綃乾玉筯，魚鑰限金蓮。
團扇酬桃葉，烏絲代杏牋。
朱門長窅窅，白馬自翩翩。
難釣三珠樹，徒拋七寶鞭。
酒闌應有待，夢破即無緣。
信鵲新秋去，孤蟾後夜圓。
浪言牆外地，的是洞中仙。
擬王少伯新興
作者：賀鑄
朝代：宋

西北雲悠悠，東南日杲杲。
浪語問陰晴，懸知行雨少。
桃蹊換青蔭，夙昔一何好。
臨牖思茫然，微風動萱草。
擬阮步兵夜中不能寐
作者：賀鑄
朝代：宋

夜久不成夢，張燈開故書。
清霜屏雲物，有月來庭除。
良時悵難再，不與佳人俱。
掩卷長太息，望子城之隅。
擬鮑溶寒宵歎
作者：賀鑄
朝代：宋

孤缸照愁眠，明滅知夜久。
熒熒月落牀，摵摵風入牖。
美人悵何許，寤言不相偶。
心寄南征鴻，雲漢長回首。
攀鞍態·迎春樂
作者：賀鑄
朝代：宋

逢迎一笑金難買。小櫻唇、淺蛾黛。玉環風調依然在。想花下、攀鞍態。佇倚碧雲如有待。望新月、為誰雙拜。細語人不聞，微風動、羅裙帶。
攤破浣溪沙·山花子
作者：賀鑄
朝代：宋

曲磴斜闌出翠微。西州回首思依依。風物宛然長在眼，只人非。綠樹隔巢黃鳥並，滄洲帶雨白鷗飛。多謝子規啼勸我，不如歸。
攤破浣溪沙·山花子
作者：賀鑄
朝代：宋

湖上秋深藕葉黃。清霜銷瘦損垂楊。洲嘴嫩沙斜照暖，睡鴛鴦。紅粉蓮娃何處在，西風不為管餘香。今夜月明聞水調，斷人腸。
攤破浣溪沙·山花子
作者：賀鑄
朝代：宋

錦韉未弦瑟瑟徽。玉纖新擬鳳雙飛。縹緲燭煙花暮暗，就更衣。約略整環釵影動，遲迴顧步佩聲微。宛是春風胡蝶舞，帶香歸。
攤破浣溪沙·山花子
作者：賀鑄
朝代：宋

雙鳳簫聲隔彩霞。朱門深閉七香車。何處探春尋舊約，謝孃家。旖旎細風飄水麝，玲瓏殘雪浸山茶。飲罷西廂簾影外，玉蟾斜。
放舟下江留寄王元胥
作者：賀鑄
朝代：宋

檜檝淹留已涉旬，小窗猶得酒相親。
寒潮不應溪流澀，病客未行舟子嗔。
揮手便分今夜月，斷腸先見隔江春。
鳳皇臺上長回首，何處高城與故人。
放舟通津門外作
作者：賀鑄
朝代：宋

國門欲去尚遲遲，況復淒風落照時。
猶有京塵坌舟尾，惱人無幾庾元規。
故鄴
作者：賀鑄
朝代：宋

魏武昔恢圖，北平譚尚孽。
卜鄴築新都，非徒三狡穴。
將行遷鼎志，遽有分香訣。
落日繐帷空，奠終歌舞闋。
旋聞瀍洛上，載起蒼龍闕。
四葉不歸東，苔花馳道絕。
食槽讖終驗，挂飯期先决。
擾攘百年間，覆車尋此轍。
山川氣象變，朝市繁華歇。
白露復青蕪，茫茫換時節。
陰風吹葛屨，燐火走兵血。
木葉下西陵，寒蟲助騷屑。
當時陪葬骨，馬鬣猶環列。
隧碣仆縱橫，鎸文久殘缺。
帛砧與柱礎，螭首隨分裂。
指此一抔間，賢愚兩何別。
悠悠鳳漳水，寂寂雀臺月。
千古配英魂，未隨埃燼滅。
田皋訪遺老，謂有興亡說。
但聽黍離篇，叱牛耕不輟。
斗峴山馬上
作者：賀鑄
朝代：宋

西來投策倦躋攀，晚葉寒華一逕間。
盡日閑雲不留雨，斜陽還照隔江山。
方明古免喪西上山陰賀鑄方回以詩送行非敢贈言聊書美志
作者：賀鑄
朝代：宋

西上遲遲誰挽留，了君方寸慕松楸。
三年既盡亦當起，五斗有餘非所求。
早歲向風勞企羨，殘生指日願依投。
得官儻近柴桑里，應許江邊著釣舟。
早夏
作者：賀鑄
朝代：宋

吏役初無補，端令樂事妨。
不知春遂去，但愛日何長。
薄雨梅含核，溫風麥擢芒。
須容退食暇，一枕夢吾鄉。
早發斜溝道中寄王有元
作者：賀鑄
朝代：宋

處處春林有鳥啼，恨無芳酒一樽携。
何緣復得彭城夢，日日東風送我西。
早發王村道中寄李智父
作者：賀鑄
朝代：宋

雞鳴戒徒御，驅馬度前陂。
得雨人耕早，邊山日上遲。
罷休何復道，會合邈無期。
頼有西來水，悠悠慰我思。
易官後呈交舊
作者：賀鑄
朝代：宋

當年筆漫投，說劍氣橫秋。
自負虎頭相，誰封龍額侯。
聊辭噲等伍，濫作詩家流。
少待高常侍，功名晚歲收。
春夜對月
作者：賀鑄
朝代：宋

麗景門頭初月明，清川燈火兩橋橫。
一舟若許東南去，何啻西風羽翼生。
春懷
作者：賀鑄
朝代：宋

東風吹雪陰復晴，西日冉冉林間明。
著水苔衣漸涵綠，向陽竹鞭初引萌。
官糧得飽酒不足，春物有意人無情。
馳書相謝五陵俠，汗板塵靴今半生。
春懷有寄代同行作
作者：賀鑄
朝代：宋

未應一笑爲千金，且解樽前綠綺琴。
歸雁不將書北去，行雲長伴日西沉。
楚蘭徑遠飛黄蝶，湘水簾空對綠陰。
無復賞心酬節物，斷腸翻詠白頭吟。
春晚樓上
作者：賀鑄
朝代：宋

楊華吹復盡，春色但茫茫。
獨立西樓上，持情向夕陽。
春書
作者：賀鑄
朝代：宋

新蠶經浴罷，舊燕未來前。
吏局坐如夢，物華行可憐。
藻生南浦釣，雨足東皋田。
故國負歸約，塵埃年復年。
春行
作者：賀鑄
朝代：宋

風俗喜嘉辰，行樂東城春。
人歌芍藥章，馬度楊柳津。
田畝久枯渴，麥芒棲暗塵。
焦心戴白叟，日望西郊雲。
晚出江城聞角
作者：賀鑄
朝代：宋

古壕沮洳荷葉枯，矍鑠禿鶖行且漁。
山銜日脚水關掩，孤樓引角吹單于。
胡馬嘶風興非淺，壯圖舊迹隨塵卷。
秋盡湖邊雁不來，流落方悲去人遠。
十月之交五夜長，河橫斗直天蒼凉。
蘇門故里斗杓下，豈無伯仲勤相望。
君不見剡蓬爲矢弧弦桑，男兒落地志四方。
履屐無根著家巷，道梁適楚猶吾鄉。
鴝鵒不踰濟，橘渡淮爲枳。
吾心況物未應然，隨牒官身聊爾耳。
晚泊三山懷古兼寄歷陽朋遊
作者：賀鑄
朝代：宋

三山春水拍江流，六代餘風掃地收。
破國龍驤復安在，賦詩宣城難與酬。
傷心遠宦北宗老，滿眼舊遊南豫州。
寄聲好住數君子，一別相忘風馬牛。
晚泊小孤山作
作者：賀鑄
朝代：宋

江勢東南陡折回，兩山屹立地維開。
顛風裂石轟雷下，駭浪澎舟卷雪來。
捫蝨王孫初睥睨，飽魚烏鬼但毰毸。
物情豈識忘形樂，嘯倚檣干獨快哉。
晚泊會亭
作者：賀鑄
朝代：宋

後日符離復捨舟，馬蹄塵土入徐州。
祇應明月曾相識，伴我時登燕子樓。
晚泊東采石磯
作者：賀鑄
朝代：宋

謝衛將軍憐苦吟，袁臨汝郎遭賞音。
風流人物豈如昨，形勝江關留與今。
控鯉直思淩浩渺，然犀何假照幽深。
莫招捉月翰林老，屈曲塵間猶陸沉。
晚泊長蘆有懷歷陽金陵朋好
作者：賀鑄
朝代：宋

犀照亭邊兩艣催，鳳栖臺下片帆開。
龍盤虎踞行遠矣，牛渚雞籠安在哉。
無端鞍馬三年役，有意蓴鱸異日來。
樽酒故人誰待我，故應風月尚徘徊。
晚雲高·添聲楊柳枝
作者：賀鑄
朝代：宋

秋盡江南葉未凋。晚雲高。情山隱隱水迢迢。接亭皋。二十四橋明月夜，弭蘭橈。玉人何處教吹簫。可憐宵。
暈眉山·踏莎行
作者：賀鑄
朝代：宋

鏡暈眉山，囊燻水麝。凝然風度長閒暇。歸來定解鷫鸘裘，喚時應倍驊騮價。殢酒傷春，添香惜夜。依惜待月西廂下。梨花庭院雪玲瓏，微吟獨倚鞦韆架。
暑夜
作者：賀鑄
朝代：宋

渴蟬鳴中夜，木葉凝無風。
襟苧不加带，猶如被蒙茸。
三庚信可畏，一扇曾何功。
安得解民慍，蒼梧理古桐。
暮投葛墟馬上
作者：賀鑄
朝代：宋

旬浹走千里，塵埃如有緣。
慙無季子印，可換洛陽田。
廣澤雁行去，荒山雨脚懸。
長亭猶未見，疲馬不勝鞭。
曉度黄葉嶺東谷懷寄金陵王居士閑叟
作者：賀鑄
朝代：宋

陰谷不寓暑，風松朝露零。
乳溪逗綠篠，琴筑聲泠泠。
老石漬金碧，窅然沈列星。
酌此石上泉，餌彼松下苓。
倏欻振飛步，豈徒制頹齡。
何須歷五嶽，即蹈神人庭。
顧余方有役，俗駕不敢停。
寄音采真子，來卜白雲扃。
曉晴西郊馬上
作者：賀鑄
朝代：宋

夜雨蕭蕭徹曉聞，不應爲我掃塵紛。
弄鞭十里西郊道，但見青山納白雲。
曉登柏子岡回望金陵懷寄鍾山泉禪師
作者：賀鑄
朝代：宋

晨征念王事，駑駕煩屢叱。
既陟崔嵬高，稍辭叢薄密。
烏牛霑宿露，白鳥明初日。
清川舴艋遲，綠岸浮圖出。
緬懷秣陵遊，曾綴秦淮繂。
曳舄白下門，供香金粟室。
得聞四句偈，如奉三尺律。
損益非所知，婚嫁行且畢。
庶幾追老龐，薄暮徼萬一。
誓將遷枳根，待變江南橘。
更漏子
作者：賀鑄
朝代：宋

芳草斜曛。映畫橋□□，翠閣臨津。數闋清歌，兩行紅粉，厭厭別酒初曛。芳意贈我殷勤。羅巾雙黛痕。便蘭舟獨上，洞府人閒，素手輕分。十里綺陌香塵。望紫雲車遠，已掩青門。迤邐黃昏，景陽鍾動，臨風隱隱猶聞。明朝水館漁村。憑誰招斷魂。恨不如今夜，明月多情，應待歸雲。
書國志陳登事後
作者：賀鑄
朝代：宋

求田問舍良可嘉，元龍偶未思之耶。
黄鼠長爲太倉耗，白雲猶有青山家。
人生欻爾待鑽石，世故紛然勞算沙。
銷磨髀肉亦何事，竟作子陽同井蛙。
曹永州哀詞
作者：賀鑄
朝代：宋

老眼春風兩淚傾，繐帷樽俎異平生。
可驚人與琴俱絕，但見肴晞酒復清。
相合水邊傳美政，飛來峰下啟佳城。
翩翩五六奇男子，肯使高門墜厥聲。
替人愁·添聲楊柳枝
作者：賀鑄
朝代：宋

風緊雲輕欲變秋。雨初收。江城水路漫悠悠。帶汀洲。正是客心孤回處，轉歸舟。誰家紅袖倚津樓。替人愁。
最多宜·浣溪沙
作者：賀鑄
朝代：宋

半解香綃撲粉肌。避風長下絳紗帷。碧琉璃水浸瓊枝。不學壽陽窺曉鏡，何煩京兆畫新眉。可人風調最多宜。
有僧自峽中來持黄黔州手製茶兼能道其動靜與潘豳老賦二首·其一
作者：賀鑄
朝代：宋

未聞東觀奏書成，俄見西南萬里行。
從坐何關李都尉，補亡猶待褚先生。
心懸黄犬沈來耗，耳慣青駒祗舊鳴。
時節私庭差自慰，鳳將雛去雁隨兄。
有僧自峽中來持黄黔州手製茶兼能道其動靜與潘豳老賦二首·其二
作者：賀鑄
朝代：宋

平生得祿僅榮親，持底天涯料理貧。
夜戶不關無長物，晨炊待火乞諸鄰。
山𤢖頗俠能來虎，水弩何知枉中人。
少減家園舊年調，携籠先采雨前春。
望夫石
作者：賀鑄
朝代：宋

亭亭思婦石，下閱幾人代。
蕩子長不歸，山椒久相待。
微雲蔭髮彩，初日煇蛾黛。
秋雨疊苔衣，春風舞蘿带。
宛然姑射子，矯首塵冥外。
陳迹遂亡窮，嘉期從莫再。
脫如魯秋氏，妄結桑中愛。
玉質委淵沙，悠悠復安在。
望書歸·搗練子
作者：賀鑄
朝代：宋

邊堠遠，置郵稀。附與征衣襯鐵衣。連夜不妨頻夢見，過年惟望得書歸。
望湘人
作者：賀鑄
朝代：宋

厭鶯聲到枕，花氣動簾，醉魂愁夢相半。被惜餘薰，帶驚剩眼。幾許傷春春晚。淚竹痕鮮，佩蘭香老，湘天濃暖。記小江、風月佳時，屢約非煙遊伴。須信鸞弦易斷。奈雲和再鼓，曲終人遠。認羅襪無蹤，舊處弄波清淺。青翰棹艤，白蘋洲畔。盡木臨皋飛觀。不解寄、一字相思，幸有歸來雙燕。
望西飛·清商怨
作者：賀鑄
朝代：宋

十分持酒每□□。□□□□□。□計留春，春隨人去遠。東流□□□□。□□□、好憑雙燕。望斷西風，高樓簾暮卷。
望長安·蝶戀花
作者：賀鑄
朝代：宋

排辦張燈春事早。十二都門，物色宜新曉。金犢車輕玉驄小。拂頭楊柳穿馳道。蓴羹鱸鱠非吾好。去國謳吟，半落江南調。滿眼青山恨西照。長安不見令人老。
木蘭花·玉樓春
作者：賀鑄
朝代：宋

佩環聲認腰肢軟。風裡麝燻知近遠。此身常羨玉妝臺，得見曉來梳畫面。迴廊幾步通深院。一桁繡衣簾不卷。酒闌歌罷欲黃昏，腸斷歸巢雙燕燕。
木蘭花·玉樓春
作者：賀鑄
朝代：宋

嫣然何啻千金價。意遠態閒難入畫。更無方便只尊前，說盡牽情多少話。別來樂事經春罷。枉度佳春拋好夜。如今觸緒易銷魂，最是不堪風月下。
木蘭花·玉樓春
作者：賀鑄
朝代：宋

朝來著眼沙頭認。五兩竿搖風色順。佳期學取弄潮兒，人縱無情潮有信。紛紛花雨紅成陣。冷酒青梅寒食近。漫將江水比閒愁，水盡江頭愁不盡。
木蘭花·玉樓春
作者：賀鑄
朝代：宋

羅巾粉汗和香浥。纖指留痕紅一捻。離亭再卜和歡期，尋見石榴雙翠葉。危樓欲上危腸怯。縱得鸞膠難寸接。西風燕子會來時，好付小箋封淚帖。
木蘭花·玉樓春
作者：賀鑄
朝代：宋

銀黃雁柱香檀撥。鏤板三聲催細抹。舞腰輕怯絳裙長，羞按築球花十八。東城柳岸匆匆發。畫舫一篙煙水闊。可憐單枕欲眠時，還見尊前前夜月。
李固道中懷寄杜邯鄲
作者：賀鑄
朝代：宋

西望叢臺百尺間，車輪無角不知還。
大夫庭下長無訟，誰伴青堂整日閑。
李氏池上
作者：賀鑄
朝代：宋

湖外西風吹雨絲，半隨楊柳拂漣漪。
女郎偷折藕花去，沙上鴛鴦睡不知。
東城送客馬上
作者：賀鑄
朝代：宋

向午孤烟起客檣，一陂春水兩鴛鴦。
漁童解唱滄浪曲，應笑塵埃馬上郎。
東城馬上
作者：賀鑄
朝代：宋

綵虹橋下水關東，接畛園林狹逕通。
繁杏半開隨半落，短牆無計礙春風。
東平周村驛觀臨川吳公題
作者：賀鑄
朝代：宋

頓轡揮毫墨尚新，碧紗從此碧生塵。
可憐庭下長楊樹，猶有清陰待路人。
東畿舟居阻雪懷寄二三知舊三首·其一
作者：賀鑄
朝代：宋

舟路江淮永，歲寒冰雪深。
戍期良敦迫，王畿方滯淫。
疲筋苦跧卧，行藥長川陰。
雲物接平陸，不見西飛禽。
風從城闕來，如聞鐘漏音。
昕霽更東邁，區區子牟心。
東畿舟居阻雪懷寄二三知舊三首·其三
作者：賀鑄
朝代：宋

沄沄清川流，冉冉浮雲陰。
天寒日云莫，魚鳥方潛沈。
吾豈厭安隠，東浮違宿心。
一官未足養，老境行侵尋。
牛歌感白石，馬骨要黄金。
慙無子虛作，萬里懸知音。
東畿舟居阻雪懷寄二三知舊三首·其二
作者：賀鑄
朝代：宋

寒洛未澌結，東趨江海深。
舟人驚朝鼓，歛繂逗長林。
林端落滯雪，沙際起鳴禽。
病客坐長歎，攝衣涕流襟。
親朋自茲遠，可是慕山陰。
興盡莫回檝，何人知此心。
東華馬上懷寄清凉和公兼簡社中王拙居士
作者：賀鑄
朝代：宋

雞鳴紞五鼓，驅馬東華路。
月落潮上時，雲披日生處。
搖搖漁艇子，挂席淩江去。
送目思悠悠，橫槊聊一賦。
鴻雁南飛江北流，亭亭雙塔是昇州。
前朝物色今何見，白鷺平沙接石頭。
石頭城上清凉國，中有彌天大比丘。
右軍遠孫傲時者，巾鉢久從蓮社遊。
吾亦明年及瓜代，一庵見寄外何求。
東鄰妙·玉樓春
作者：賀鑄
朝代：宋

張燈結綺籠馳道。六六洞天連夜到。韶華吹斷紫雲回，怊悵人間新夢覺。傾城猶記東鄰妙。尊酒相逢留一笑。廬郎任老也多才，不數五陵狂俠少。
東陽嘆·清商怨
作者：賀鑄
朝代：宋

流連狂樂恨景短。奈夕陽送晚。醉未成歡，醒來愁滿眼。東陽消瘦帶展。望日下、舊遊天遠。淚灑春風，春風誰復管。
杵聲齊·搗練子
作者：賀鑄
朝代：宋

砧面瑩，杵聲齊。搗就征衣淚墨題。寄到玉關應萬里，戍人猶在玉關西。
桃源行·蝶戀花
作者：賀鑄
朝代：宋

流水長煙何縹緲。詰□□□，□逗漁舟小。夾岸桃花爛□□。□□□□□□□。蕭閒村落田疇好。避地移家，□□□□□。□□殷勤送歸棹。閒邊勿為他人道。
梅華寄清凉和上人
作者：賀鑄
朝代：宋

石頭城上客，領取一枝梅。
何事春消息，今從江北來。
楊柳枝詞二首·其一
作者：賀鑄
朝代：宋

方過清明雨後天，回塘照影弄躚躚。
深情擬屬風光主，愛惜長條待少年。
楊柳枝詞二首·其二
作者：賀鑄
朝代：宋

楊柳東風盡日吹，柔條應自不禁持。
都門三月傷心地，强半青青贈別離。
楊柳陌·浣溪沙
作者：賀鑄
朝代：宋

興慶宮池整月開。□□□□縷金鞋。後庭芳草綠緣階。祓禊歸□楊柳陌，□□□落鳳凰釵。細風拋絮入人懷。
橫塘路·青玉案
作者：賀鑄
朝代：宋

凌波不過橫塘路。但目送、芳塵去。錦瑟華年誰與度。月橋花院，瑣窗朱戶。只有春知處。飛雲冉冉蘅皋暮。彩筆新題斷腸句。若問閒情都幾許。一川菸草，滿城風絮。梅子黃時雨。
檥舟姑熟溪
作者：賀鑄
朝代：宋

潮來姑熟半篙深，帆落溪口檣如林。
謝氏青山失故井，桓郎白苧無遺音。
良遊躡屐負登覽，衰病伏枕方呻吟。
箇中二頃了吾事，怊悵十年懷此心。
檥舟廣津門外作
作者：賀鑄
朝代：宋

綵蝀橋西七日留，幾回回首鳳皇樓。
如何一葉扁舟裏，載得離人萬斛愁。
檥舟當利口待風累日懷寄城中朋遊二首·其一
作者：賀鑄
朝代：宋

一葉寄津口，怒濤安可乘。
朝風占酒旆，夜爨乞漁燈。
牛渚逢新月，秦淮想結冰。
故人它夕夢，歌吹滿金陵。
檥舟當利口待風累日懷寄城中朋遊二首·其二
作者：賀鑄
朝代：宋

離憂不可解，罷酒獨登臨。
潮落江空闊，雲繁歲晏陰。
愁鴟守漁罧，怒犬突神林。
觸目增悽斷，聊爲澤畔吟。
檥舟當利港作
作者：賀鑄
朝代：宋

爲問溪頭潮淺深，片帆長掛北歸心。
夜風吹雪曉尤怒，午日破雲寒復陰。
江淮行役殊未已，京洛朋遊安事尋。
何時穩坐飽麤飯，鼓腹東皋農父吟。
檥舟秦淮雨中寄侍其服之
作者：賀鑄
朝代：宋

篷卑每礙幘，倉狹纔容席。
悽酸擁膝吟，奈此風雨夕。
欣聞鐘漏旦，懷彼南城客。
欲往從之遊，塞塗沒吾屐。
方君慕栖遁，顧己淹行役。
後夜歲云除，畸辰良足惜。
何當斥氛閉，新暘被東陌。
壺觴殿兩驂，聊取一日適。
此日足可惜
作者：賀鑄
朝代：宋

此日足可惜，此樽何可辭。
人生信浮寓，老境將安之。
念昔青衿歲，九七殊未知。
忽忽俯仰間，復見趨庭兒。
名繫冗從籍，顧亦胡能爲。
撫此多病軀，敢有黄髮期。
每虞斃奔走，明哲永見嗤。
後日賣刀劍，買牛耕故陂。
不憚力作勤，農事有閒時。
慨想無心子，清言真我師。
歲暮舟居卧病懷寄金陵和上人
作者：賀鑄
朝代：宋

野泊歲云暮，念歸期正賒。
津童爲過客，商舶是鄰家。
雪密魚依罧，潮迴蚌委沙。
南州人健否，不寄早梅華。
歷陽十詠·厤湖
作者：賀鑄
朝代：宋

昔也萬家邑，今爲無底淵。
城郭泯遺迹，人民安得全。
弔古一回首，薄暮愁風煙。
拯溺不無意，吾生後千年。
歷陽十詠·天門山
作者：賀鑄
朝代：宋

天門束箭流，北注據牛弩。
淩高駐翠華，舟師燿威武。
當時侍帷幄，誰復徵往古。
虞舜有苗征，端爲兩階舞。
歷陽十詠·平痾湯
作者：賀鑄
朝代：宋

文礎護清漪，炯若涵冰玉。
澡滌起沈痾，功參靈劑速。
荒唐桑氏經，瑣碎桐君錄。
利物本無窮，何須塵簡牘。
歷陽十詠·桃花塢
作者：賀鑄
朝代：宋

種樹臨谿流，開亭望城郭。
當年孟張輩，載酒來行樂。
斯人久埃滅，節物今猶昨。
看取不言華，春風自相約。
歷陽十詠·濡須塢
作者：賀鑄
朝代：宋

孫郎昔鷹揚，曹瞞方虎視。
敢忘板築勤，遠挫兵鋒銳。
俄聞青蓋謠，無復金陵氣。
六代迭傾亡，長江亦平地。
歷陽十詠·當利港
作者：賀鑄
朝代：宋

龍驤乘上游，銳氣吞敵境。
風便趨吳京，收功在俄頃。
平生負雄圖，晚歲方獲騁。
何必傳鼎彝，江山與之永。
歷陽十詠·百福寺
作者：賀鑄
朝代：宋

文昌西郭居，修竹閉環堵。
琴樽不復存，青蓮開梵宇。
塵紛晦遺像，粉繪才可睹。
拜奠愧無言，長哦君樂府。
歷陽十詠·遏胡城
作者：賀鑄
朝代：宋

狂胡昔憑凌，闊步長淮外。
難此百雉城，萬甲屯要害。
時平一登望，江山互襟带。
想像文獻公，清風宛如在。
歷陽十詠·采石磯
作者：賀鑄
朝代：宋

東西采石磯，山水兩清絕。
漁舠與商舶，今古幾沿越。
飄颻翰林主，長笑弄明月。
難訪物外游，飛雲眇天末。
歷陽十詠·雞籠山
作者：賀鑄
朝代：宋

楚姥昔奔迸，餘生脫沈淪。
家禽不忍置，信謂婦人仁。
空籠欻變化，千載高嶙峋。
可待厤湖水，復生桑下塵。
歷陽姥磯下馬上有懷京都遊好
作者：賀鑄
朝代：宋

楚澤初冬正穫田，孤鴻欲下却翻然。
人烟隠約青山郭，雲物離披小雪天。
送別盃盤猶昨日，勞生鞍馬遂窮年。
故人多在金閨籍，誰念心寸如斷絃。
歸風便·玉樓春
作者：賀鑄
朝代：宋

津亭薄晚張離燕。紅粉□歌持酒勸。歌聲煎淚欲沾襟，酒色□□□□□。□□會有歸風便。休道相忘秋後□。□□□抵故人心，惆悵故人心不見。
水調歌頭
作者：賀鑄
朝代：宋

彼美吳姝唱，繁會闔閭邦。千坊萬井，斜橋曲水小軒窗。縹緲關山臺觀。羅綺雲煙相半。金石壓掁撞。痴信東歸虜，黑自死心降。範夫子，高標韻，秀眉龐。功成長往，有人同載世無雙。物外聊從吾好。賴爾工顰妍笑。伴醉玉連缸。盡任扁舟路，風雨卷秋江。
永城邂逅周元通再索詩贈別
作者：賀鑄
朝代：宋

汎汎流萍滾滾蓬，偶然南北偶然逢。
一樽通濟橋邊酒，兩夜臨濉驛外鐘。
行矣風波宜尚慎，歸哉塵土不相容。
事功早立須知退，學稼它年訪老農。
江南曲
作者：賀鑄
朝代：宋

遊倡搴杜若，別浦鴛鴦落。
向晚鯉魚風，客檣千里泊。
當時桃葉是新聲，千載長餘隔水情。
烏衣巷裏人誰在，白鷺洲邊草自生。
江南曲·踏莎行
作者：賀鑄
朝代：宋

小苑浴蘭，微波寄葉。石城回首山重沓。綺窗煙雨夢佳期，飛霞艇子雕檀楫。樓回披襟，廊長響屧。供愁麝月眉心帖。紫簫閒捻度新聲，有人偷倚闌干掐。
江南曲·踏莎行
作者：賀鑄
朝代：宋

蟬韻清弦，溪橫翠縠。翩翩彩鷁帆開幅。黃簾絳幕掩香風，當筵燦燦人如玉。淺黛凝愁，明波轉矚。蘭情似怨臨行促。不辭寸斷九迴腸，殷勤更唱江南曲。
江南曲·踏莎行
作者：賀鑄
朝代：宋

鴉軋齊橈，□冬疊鼓。浮驂晚下金牛渚。莫愁應自有愁時，篷窗今夜瀟瀟雨。杜若芳洲。芙蓉別浦。依依豔笑逢迎處。隨潮風自石城來，潮回好寄人傳語。
江城子
作者：賀鑄
朝代：宋

麝燻微度繡芙蓉。翠衾重。畫堂空。前夜偷期，相見卻匆匆。心事兩知何處問，依約是，夢中逢。坐疑行聽竹窗風。出簾櫳。杳無蹤。已過黃昏，纏動寺樓鍾。暮雨不來春又去，花滿地，月朦朧。
江夏八詠·奇章亭
作者：賀鑄
朝代：宋

亭揭奇章榜，斯民孰去思。
多慙羊叔子，涕泗峴山碑。
江夏八詠·石鏡亭
作者：賀鑄
朝代：宋

西戍夕陽晴，東城石鏡明。
有山名八字，供作兩眉橫。
江夏八詠·磨劍池
作者：賀鑄
朝代：宋

祖龍礪長劍，昔道此南巡。
徒挾雄鋩利，湘川奈水神。
江夏八詠·祖貫墓銘
作者：賀鑄
朝代：宋

高岸已爲谷，斯人如蛻蟬。
固應留寶刻，信示當家仙。
江夏八詠·趙佗石
作者：賀鑄
朝代：宋

南津趙佗石，云是昔人舟。
長懷精衛志，不礙長江流。
江夏八詠·靈竹寺
作者：賀鑄
朝代：宋

孟公泣竹地，今是布金園。
不保五畝宅，非無百代孫。
江夏八詠·龍穴渡
作者：賀鑄
朝代：宋

應龍昔此去，雷雨助騰伸。
舊穴潛鮫蜃，風波橫要津。
江夏寓興二首·其一
作者：賀鑄
朝代：宋

風與檣烏便，儂先塞雁來。
山經七澤斷，潮自九江回。
漁父猶知隠，騷人枉衒才。
朋遊正相遠，梅信爲誰開。
江夏寓興二首·其二
作者：賀鑄
朝代：宋

陂湖蹙坊市，江漢復縱橫。
沮洳莎城阽，晴暘竹瓦鳴。
新文添鵩賦，異味識黿羹。
豈復悲流落，官糧寓此生。
江夏秋懷三首·其一
作者：賀鑄
朝代：宋

陳物紛然眼界中，長年何與偶書空。
滄浪難爲俗子唱，絡緯漫催貧女工。
風月少容休吏役，烟波長與濟途窮。
功成身退非吾事，猶辦扁舟東復東。
江夏秋懷三首·其三
作者：賀鑄
朝代：宋

此身豈復繫西東，流浪江湖伴塞鴻。
曲突非圖三爵客，直鉤何羨六鼇翁。
千年陳迹祇今日，萬里故園猶箇中。
冗散偶逃人指數，未應吟嘯坐妨公。
江夏秋懷三首·其二
作者：賀鑄
朝代：宋

人物駸尋迫暮遲，秋風萬里來如期。
幽蟲切切竟何道，羈燕怱怱將安之。
洛下微吟聊擁鼻，西山爽氣爲支頤。
肯將翰墨悲流落，寄語三閭彼一時。
江如練·蝶戀花
作者：賀鑄
朝代：宋

睡鴨鱸寒燻麝煎。寂寂歌梁，無計留歸燕。十二曲闌閒倚遍。一杯長待何人勸。不識當年桃葉面。吟詠佳詞，想像猶曾見。兩槳往來風與便。潮平月上江如練。
江行寫望
作者：賀鑄
朝代：宋

斜照侵疏箔，微凉逗小窗。
青蒲故依渚，白鳥屢橫江。
遣興詩三百，煎愁艣一雙。
前舟定未遠，疊鼓聽逢逢。
汴上有懷李易初
作者：賀鑄
朝代：宋

何處經行特惘然，津頭曾送木蘭船。
桃花春水生前夜，楊柳秋風憶故年。
驛路尺書疑斷絕，官倉斗米愧留連。
飄颻復作江湖計，從此長安是日邊。
汴上留別李智父
作者：賀鑄
朝代：宋

一馬西投汴水濱，自驚秋鬢带塵紛。
秋風盡日吹黄葉，心事經年寄白雲。
去矣尺書勤訪我，醉來樽酒强酬君。
北窗絡緯寒聲急，明夜傷心獨自聞。
汴下晚歸
作者：賀鑄
朝代：宋

隋渠經雪已流冰，乘興東遊恐未能。
試問何人知夜永，一樽相伴小窗燈。
汴渠夜泊示畢紹彥祖
作者：賀鑄
朝代：宋

耿耿度中夜，浩歌誰與酬。
屋頭風罨岸，枕底浪澎舟。
春物行飄忽，鄉心久滯留。
須明投吏部，一醉驛西樓。
泊舟永城寄京都朋遊
作者：賀鑄
朝代：宋

正西千里是青門，橋下春流带雨渾。
想見舊遊芳草合，有誰樓上與銷魂。
浣溪沙
作者：賀鑄
朝代：宋

疊鼓新歌百樣嬌。銅丸玉腕促雲謠。揭簾飛瓦雹聲焦。九渠池邊楊柳陌，香輪軋軋馬簫簫。細風妝面酒痕銷。
浣溪沙
作者：賀鑄
朝代：宋

翠縠參差拂水風。暖雲如絮撲低空。麗人波臉覺春融。纓掛寶釵初促席，檀高微注玉杯紅。芳醪何似此情濃。
浣溪沙
作者：賀鑄
朝代：宋

雙鶴橫橋阿那邊。靜坊深院閉嬋娟。五度花開三處見，兩依然。水眄難禁頻領□，歌雲猶許小流連。破得尊前何限恨，不論錢。
浣溪沙
作者：賀鑄
朝代：宋

雲母窗前歇繡針。低鬟凝思坐調琴。玉纖纖按十三金。歸臥文園猶帶酒，柳花飛度畫堂陰。只憑雙燕話春心。
浪淘沙
作者：賀鑄
朝代：宋

一十二都門。夢想能頻。無言桃李幾經春。豔粉鮮香開自落，還為何人。白紵別時新。苒苒征塵。鏡中消瘦老於真。賴有天涯風月在，依舊相親。
浪淘沙
作者：賀鑄
朝代：宋

一葉忽驚秋。分付東流。殷勤為過白蘋洲。洲上小樓簾半卷，應認歸舟。回首戀朋遊。跡去心留。歌塵蕭散夢雲收。惟有尊前曾見月，相伴人愁。
浪淘沙
作者：賀鑄
朝代：宋

把酒欲歌驪。濃醉何辭。玉京煙柳欲黃時。明日景陽門外路，相背春歸。斂淚復牽衣。私語遲遲。可憐誰會兩心期。惟有畫簾斜月見，應共人知。
浪淘沙
作者：賀鑄
朝代：宋

潮漲湛芳橋。難渡蘭橈。捲簾紅袖莫相招。十二闌干今夜月，誰伴吹簫。菸草接亭皋。歸思迢迢。蘭成老去轉無憀。偏恨秋風添鬢雪，不共魂銷。
浪淘沙
作者：賀鑄
朝代：宋

雨過碧雲秋。菸草汀洲。遠山相對一眉愁。可惜芳年橋畔柳，不繫蘭舟。為問木蘭舟。何處淹留。相思今夜忍登樓。樓下誰家歌水調，明月揚州。
海陵喜雨
作者：賀鑄
朝代：宋

閏年四月之相交，旱天雲物何蕭騷。
清風捲地換塵世，白雨入林翻海濤。
殊勝農兒踏車健，少寬病夫揮扇勞。
須晴徑買一漁艇，想見橫塘深半篙。
海陵書事
作者：賀鑄
朝代：宋

海濱流浪胡爲乎，況復支離百病餘。
三月逢梅識春色，半年無雁託歸書。
老烏啄屋巫呼鬼，野艇橫門米換魚。
回首揚州纔百里，畫橋風月可憐渠。
海陵西樓寓目
作者：賀鑄
朝代：宋

天涯樽酒與誰開，風外徂春挽不回。
掃地可憐花更落，卷簾無奈燕還來。
王孫莫顧漳濱卧，漁父何知楚客才。
强策駑筋懷故國，浮雲千里思悠哉。
清平樂
作者：賀鑄
朝代：宋

吳波不動。四際晴山擁。載酒一尊誰與共。回首江湖舊夢。長艚珠箔青篷。櫓聲鴉軋徵鴻。淚□鏤檀香枕，醉眠搖□春風。
清明病中
作者：賀鑄
朝代：宋

寒食晴暘少，江南此候同。
侵晨潑火雨，薄暮駕潮風。
目力書籤上，生涯藥裹中。
可憐佳節物，似不繫衰翁。
清燕堂
作者：賀鑄
朝代：宋

雀聲嘖嘖燕飛飛，在得殘紅一兩枝。
睡思乍來還乍去，日長披卷下簾時。
減字木蘭花
作者：賀鑄
朝代：宋

冷香浮動。望處欲聲胡蝶夢。曉日曈曨。愁見凝酥暖漸融。鼓催歌送。芳酒一尊誰與共。寂寞牆東。門掩黃昏滿院風。
減字木蘭花
作者：賀鑄
朝代：宋

南園清夜。臨水朱闌垂柳下。從坐蓮花。瀲灩觥船泛露華。酒闌歌罷。雙□前愁東去也。回想人家。芳草平橋一徑斜。
減字木蘭花
作者：賀鑄
朝代：宋

多情多病。萬斛閒愁量有剩。一顧傾城。惟覺尊前笑不成。探香幽徑。好住東風誰主領。多謝流鶯。欲別頻啼四五聲。
減字木蘭花
作者：賀鑄
朝代：宋

春容秀潤。二十四番花有信。鸞鏡佳人。得得濃妝樣樣新。情無遠近。水闊山長分不盡。一斷音塵。淚眼花前只見春。
減字木蘭花
作者：賀鑄
朝代：宋

簪花照鏡。客鬢蕭蕭都不整。擬倩東□。化作尊前如夢雲。風香月影。信是瑤臺清夜永。深閉重門。牽絆劉郎別後魂。
減字木蘭花
作者：賀鑄
朝代：宋

閒情減舊。無奈傷春能作瘦。桂楫蘭舟。幾送人歸我滯留。西門官柳。滿把青青臨別手。誰共登樓。分取煙波一段愁。
減字浣溪沙·浣溪沙
作者：賀鑄
朝代：宋

三扇屏山匝象床。背燈偷解素羅裳。粉肌和汗自生香。易失舊歡勞蝶夢，難禁新恨費鸞腸。今宵風月兩相忘。
減字浣溪沙·浣溪沙
作者：賀鑄
朝代：宋

兩點春山一寸波。當筵嬌甚不成歌。動人情態可須多。金井露寒風下葉，畫橋雲斷月侵河。厭厭此夜奈愁何。
減字浣溪沙·浣溪沙
作者：賀鑄
朝代：宋

夢想西池輦路邊。玉鞍嬌馬小輜軿。春風十里鬥嬋娟。臨水登山漂泊地，落花中酒寂寥天。個般情味已三年。
減字浣溪沙·浣溪沙
作者：賀鑄
朝代：宋

宮錦袍燻水麝香。越紗裙染鬱金黃。薄羅依約見明妝。繡陌不逢攜手伴，綠窗誰是畫眉郎。春風十里斷人腸。
減字浣溪沙·浣溪沙
作者：賀鑄
朝代：宋

樓角初銷一縷霞。淡黃楊柳暗棲鴉。玉人和月摘梅花。笑拈粉香歸洞戶，更垂簾幕護窗紗。東風寒似夜來些。
減字浣溪沙·浣溪沙
作者：賀鑄
朝代：宋

浮動花釵影鬢煙。淺妝濃笑有餘妍。酒醺檀點語憑肩。留不住時分鈿鏡，舊曾行處失金蓮。碧雲芳草恨年年。
減字浣溪沙·浣溪沙
作者：賀鑄
朝代：宋

清淺陂塘藕葉乾。細風蔬雨鷺鷥寒。半垂簾幕倚闌干。惆悵竊香人不見，幾回憔悴後庭蘭。行雲可是渡江難。
減字浣溪沙·浣溪沙
作者：賀鑄
朝代：宋

煙柳春梢蘸暈黃。井闌風綽小桃香。覺時簾幕又斜陽。望處定無千里眼，斷來能有幾回腸。少年禁取恁淒涼。
減字浣溪沙·浣溪沙
作者：賀鑄
朝代：宋

秋水斜陽演漾金。遠山隱隱隔平林。幾家村落幾聲砧。記得西樓凝醉眼，昔年風物似如今。只無人與共登臨。
減字浣溪沙·浣溪沙
作者：賀鑄
朝代：宋

蓮燭啼痕怨漏長。吟蛩隨月到迴廊。一屏煙景畫瀟湘。連夜斷無行雨夢，隔年猶有著人香。此情須信是難忘。
減字浣溪沙·浣溪沙
作者：賀鑄
朝代：宋

閒把琵琶舊譜尋。四絃聲怨卻沈吟。燕飛人靜畫堂深。欹枕有時成雨夢，隔簾無處說春心。一從燈夜到如今。
減字浣溪沙·浣溪沙
作者：賀鑄
朝代：宋

青翰舟中祓禊筵。粉娥窺影兩神仙。酒闌飛去作非煙。重訪舊遊人不見，雨荷風蓼夕陽天。折花臨水思茫然。
減字浣溪沙·浣溪沙
作者：賀鑄
朝代：宋

鸚鵡無言理翠襟。杏花零落晝陰陰。畫橋流水半篙深。芳徑與誰尋鬥草，繡床終日罷拈針。小箋香管寫春心。
減字浣溪沙·浣溪沙
作者：賀鑄
朝代：宋

鸚鵡驚人促下簾。碧紗如霧隔香奩。雪兒窺鏡晚蛾纖。烏鵲橋邊河絡角，鴛鴦樓外月西南。門前嘶馬弄金銜。
減字浣溪沙·浣溪沙
作者：賀鑄
朝代：宋

鼓動城頭啼暮鴉。過雲時送雨些些。嫩涼如水透窗紗。弄影西廂侵戶月，分香東畔拂牆花。此時相望抵天涯。
渡冷水澗投宿萬歲嶺
作者：賀鑄
朝代：宋

蕭蕭黄葉下清溝，白鳥飛來故少留。
今夜行人短亭宿，小窗風雨夢漁舟。
湯泉道中
作者：賀鑄
朝代：宋

青石岡西下，靈泉産藥苗。
山英如有待，木客可相招。
蟬带風移樹，塵隨馬度橋。
颺鞭吟舊句，歸路不知遥。
漁家傲
作者：賀鑄
朝代：宋

莫厭香醪斟繡履。吐茵也是風流事。今夜夜寒愁不睡。披衣起。挑燈開卷花生紙。倩問尊前桃與李。重來若個猶相記。前度劉郎應老矣。行樂地。兔葵燕麥春風裡。
漁歌
作者：賀鑄
朝代：宋

嚴公桐江上，呂父清渭濱。
出處兩能事，寥寥乎若人。
擁蓑芘笠吳儂子，身偶一竿生寄水。
侯庖富饌美鰣鱸，寸鬣分鱗辱刀机。
吾將一鈎懸十犍，笑倚扶桑不計年。
鯤鯨懷餌脫相得，坐使東南飫食鮮。
潘豳老以長篇求假吾書以副本送之
作者：賀鑄
朝代：宋

元凱有言君盍知，借書還書皆可嗤。
家傳五載亦勤矣，吾與兩雛當共之。
吏役豈容方外駕，古人端在箇中期。
聊分副本天隨子，輯綴來歸是一奇。
潘豳老出十數詩皆有懷蘇儋州者因賦二首·其一
作者：賀鑄
朝代：宋

人烟寂絕鬼門關，更指儋州杳莽間。
三四月交天漏雨，東南地盡水浮山。
依迷春草鴒原失，響像秋風鶴馭還。
回羨河陽賢父子，雪堂曾伴十年閑。
潘豳老出十數詩皆有懷蘇儋州者因賦二首·其二
作者：賀鑄
朝代：宋

舊隠江城東復東，堂前楊柳付春風。
猶傳白雪興中曲，俄失黄粱夢後翁。
儋耳吉音無雁使，峨眉爽氣屬狙公。
不應更廣窮愁志，悟取平生坐底窮。
烈洲守風
作者：賀鑄
朝代：宋

張帆早發石頭城，淹泊風波百里程。
白芷汀洲潮進退，黄梅村落晝陰晴。
官糧牽迫少休日，藥物扶持多半生。
深閉船扉謝漁老，自慙塵垢滿襟纓。
烏啼月·烏夜啼
作者：賀鑄
朝代：宋

牛女相望處，星橋不礙東西。重牆未抵蓬山遠，卻恨畫樓低。細字頻傳幽怨，凝缸長照單棲。城烏可是知人意，偏向月明啼。
烏江北道中作
作者：賀鑄
朝代：宋

寒麥田疇雪糝花，暮潮洲渚水吞沙。
鳧鷖長作漁舟伴，桑柘深藏老圃家。
濁酒縱賢誰與醉，青山有價不容賒。
南來學得滄浪唱，却著征衫袖馬撾。
烏江廣聖寺虛樂亭
作者：賀鑄
朝代：宋

避雨孤篷泊柳陰，潮回溪曲稻花深。
有時白鷺窺魚下，竟日青蛙伴我吟。
酒敵無人情落漠，雲鄉何處老侵尋。
誅茅擬卜終焉計，不爲清風暫解襟。
烏江東鄉往還馬上作二首·其一
作者：賀鑄
朝代：宋

黄塵隨馬染征衣，十里江皋送客暉。
廢井草荒蛙黽怒，下田沙漲芋魁肥。
解纓拂樹弄清淺，橫榻掃雲飛翠微。
人生事事不如意，終日念歸何日歸。
烏江東鄉往還馬上作二首·其二
作者：賀鑄
朝代：宋

悠悠東去欲何之，草草西還可是歸。
殘日兩竿荒戍遠，青山滿眼故園非。
江田經雨菰蔣熟，石路無風蠛蠓飛。
回羨耕夫閑勝我，早收雞犬閉柴扉。
烏江泛舟寓目
作者：賀鑄
朝代：宋

滄江浩渺寄星槎，望極紛紛兩眼花。
但見潮頭澍木杪，直疑山背落天涯。
鴟夷信得平生樂，仲御尤宜抵死誇。
傖父慙非能賦手，漁郎若箇是詩家。
烏江石跂觜晚望有懷
作者：賀鑄
朝代：宋

山色相銜類太行，江流東去亦渾黄。
鱸魚鱠美招來客，鴻雁書遲夢故鄉。
五斗月支何足道，一帆風便可能忘。
歸田有計非今日，莫把移文揭草堂。
烹雞歎
作者：賀鑄
朝代：宋

膳夫縛三雞，二雌先就烹。
一雄置机上，不廢知時鳴。
有客見之歎，人情猶物情。
寧昌言即死，何噤口偷生。
愚聞此客言，退思因竊評。
雞實鼎俎資，殺身非罪聲。
人忘樞機誡，鼓舌爲禍萌。
宜念千金軀，與雞何重輕。
燕子樓
作者：賀鑄
朝代：宋

城據山川勝，千年楚故都。
高樓臨汴水，楊柳蔭芙蕖。
唐室中多故，將軍老鎮徐。
毬場朝戲馬，玉帳夜投壺。
白雪徵清唱，黄金得綠珠。
春風樓上醼，三日極歡娛。
紅粉夢雲散，白楊兵火餘。
當年賀厦燕，老盡幾番雛。
曲徑擁黄葉，西風時掃除。
寒鴟蹲老樹，睥睨女牆狐。
有客晚登覽，徬徨思壯圖。
荆榛閉銅雀，麋鹿遊姑蘇。
陳迹豈足道，舊歡何日無。
朱欄開酒場，寶勒迎官奴。
醉袖舞鸜鵒，艷聲歌鷓鴣。
遲留故時月，桂影來座隅。
回首一相詫，今人如不如。
燭蛾
作者：賀鑄
朝代：宋

鬼蛾來翩翩，慕此堂上燭。
附炎竟何功，自取焚如酷。
感彼萬動微，保生在無欲。
不見青林蟬，飲風聊自足。
玉京秋
作者：賀鑄
朝代：宋

隴首霜晴，泗濱雲晚，乍搖落。廢榭蒼苔，破臺荒草，西楚霸圖冥漠。記登臨事，九日勝遊，千載如昨。更想像，晉客□歸，謝生能賦繼高作。飄泊。塵埃倦客，風月羈心，潘鬢曉來清鏡覺。蠟屐綸巾，羽觴象管，且追隨、隼旟行樂。東山□，應笑個儂風味薄。念故園黃花，自有年年約。
玉津晚歸馬上
作者：賀鑄
朝代：宋

落日南城陌，東風禁火時。
醉醒皆自得，單袷正相宜。
綠樹侵高閣，繁花淚曲池。
未應判節物，可奈故園思。
玉連環·一落索
作者：賀鑄
朝代：宋

別酒更添紅粉淚。促成愁醉。相逢淺笑合微吟，撩惹到、纏綿地。花下解攜重附耳。佳期深記。青翰舟穩繡衾香，誰禁斷、東流水。
玉鉤環歌
作者：賀鑄
朝代：宋

良工得玉藍溪窟，相璞命形心匠出。
螳蜋倔彊疑有骨，頸繫一環猶莫屈。
鏡湖老狂厭袍笏，素裰纁縚須此物。
價比連城不容乞，王孫輟好人所難。
何以報之明月盤，薰爐波面山巑岏。
吾鄉美笴鵾雞翰，閩瓷兔碗霜毛寒。
稱是頭貢雙龍團，聊送公齋增冗長。
短歌粗可評珍貺，吾方野裝事遊放。
跼步臞顔曳藜杖，薄暮微吟江漢上。
彼漁丈人誤相訪，謂似三閭大夫樣。
王迥子高挽章五首·其一
作者：賀鑄
朝代：宋

我昔官房子，長懷忠穆賢。
里無行馬第，山有卧牛阡。
當代三公後，維君五福全。
桐棺遠歸祔，追舊幾潸然。
王迥子高挽章五首·其三
作者：賀鑄
朝代：宋

蕭散竹林風，平生約略同。
官班魏叔夜，年輩晉安豐。
民詠濡須政，朝推𦚧䏰功。
九原無復作，埋玉恨何窮。
王迥子高挽章五首·其二
作者：賀鑄
朝代：宋

卓爾金閨彥，頎然玉筍班。
周旋三友益，零落十年間。
轣轆靈輀動，悠揚素旐還。
暮年懷抱愛，應未辨追攀。
王迥子高挽章五首·其五
作者：賀鑄
朝代：宋

已矣知無憾，賢愚共此途。
白駒馳白日，黄髮掩黄壚。
和氏終還趙，干將不葬吳。
駑疴如可强，猶擬奠生芻。
王迥子高挽章五首·其四
作者：賀鑄
朝代：宋

南浦維舟訪，東堂抵榻眠。
後期猶指日，輕別遂終天。
墨妙今初貴，詩鳴久已傳。
清風知未墜，諸子更翩翩。
璧月堂·小重山
作者：賀鑄
朝代：宋

夢草池南璧月堂。綠陰深蔽日，囀鸝黃。淡蛾輕鬢似宜妝。歌扇小，煙雨畫瀟湘。薄晚具蘭湯。雪肌英粉膩，更生香。簟紋如水竟檀床。雕枕並，得意兩鴛鴦。
田園樂
作者：賀鑄
朝代：宋

昔我未去國，幽栖淇上村。
分辭俠少事，喜與農老言。
農老孰追從，四鄰皆世婚。
機中工織婦，籍上成丁孫。
青駒自走磨，黄犬長候門。
昨日春火開，逍遥望高原。
西照牛羊下，東風花草繁。
今朝夏雞鳴，麥熟田頭喧。
歸來息樹蔭，課汲灌中園。
秋賽方及辰，釀秫烹膏豚。
叢祠響腰鼓，免杖奉神樽。
冬雪斷門巷，蠶廬清且溫。
地藉熊豹席，爐明荆櫪根。
起居就安適，非復繫晨昏。
不識百里面，不知千騎尊。
供輸先衆期，於我何威恩。
太上復淳古，坐超羲與軒。
敢忘天地施，擊壤聲如塤。
畢此百歲願，泰然長夜魂。
避秦誰氏子，客死武陵源。
留侯廟下作
作者：賀鑄
朝代：宋

文成念韓痛，破産伺强秦。
千金募健士，椎斷屬車塵。
東去變名姓，浮游淮泗濱。
忍恥奉遺履，得書何老人。
十年風雲會，赤帝資經綸。
鴻門禍端結，一言即解紛。
英彭既合縱，楚項提孤軍。
偉哉借箸談，豎儒無復陳。
分疆餌兩將，來若從龍雲。
釋怨俾侯印，謀銷蛇豕羣。
定都天府國，推功歸奉春。
四老落吾術，拂巾辭隠淪。
東朝羽翼就，楚調徒悲辛。
出處能事畢，致君終乞身。
豈眷萬戶封，僅與蕭酇均。
淮陰敗晚節，顧亦非吾倫。
願訪赤松子，逍遥雲漢津。
强飯示終歿，爽靈方上賓。
嚴祠鎮川湄，餘澤及斯民。
客子老將至，低回冗從臣。
慙無應時策，肝膈空輪囷。
可教固無類，慨然輒求伸。
未應終萬古，黄石獨能神。
留別僧永
作者：賀鑄
朝代：宋

三處分携跨兩年，浮雲生計本悠然。
江山勝地端相待，大有東南未盡緣。
留別僧訥
作者：賀鑄
朝代：宋

冗從西班誰比數，牛儈馬醫猶爾汝。
詩解窮人未必工，苦調酸聲效梁父。
滎陽道人方外交，謂我有言追屈騷。
驪珠不惜彈黄雀，狗尾何堪聯晉貂。
秦淮潮上扁舟發，後日相思一書札。
千里同風了了然，人閒無處無明月。
留別寇定
作者：賀鑄
朝代：宋

不見步兵今一秋，年來復與仲容遊。
蒼顔白髮慙衰暮，縱飲狂歌作輩流。
顧我宦情真漫浪，爲君行計幾淹留。
能尋三月皇州約，拍手同登賣酒樓。
留別張白雲謀父
作者：賀鑄
朝代：宋

三年官局冷如冰，炙手權門我未能。
頼與白雲之隠者，不談黄卷即尋僧。
蕭蕭簾箔風披竹，草草杯盤雪洒燈。
塵土浮遊浸相遠，吳魚燕雁兩難憑。
留別彥上人
作者：賀鑄
朝代：宋

道人臨別重留連，應念吾生汩世緣。
拄笏看山猶故態，量船載酒異常年。
興來不計遠千里，休去可須持一錢。
會作清凉老庵主，兩盂分粥對床眠。
留別王掾元胥
作者：賀鑄
朝代：宋

之子貫東牟，青衫試宦遊。
顛非小賀比，爽自阿戎流。
未即芸香拜，俄先瓜戍秋。
孤蓬別夜思，霜月滿滄洲。
留別王景通二首·其一
作者：賀鑄
朝代：宋

早年放樂五雲鄉，遠笑垣東俠少場。
憲也但貧猶未病，公乎非酒自能狂。
塵埃輦路春遊散，燈火僧窗夜話長。
後日相思枉緘幅，茱萸灣北付漁郎。
留別王景通二首·其二
作者：賀鑄
朝代：宋

遊宦差池太半生，君方倥傯我伶俜。
官銜轉落百僚底，衫色渾偷兩鬢青。
張掾官曹拋勝日，向平家事汩餘齡。
相逢一段孟城夢，明發扁舟是浪萍。
留別王閑叟
作者：賀鑄
朝代：宋

婆娑晚境未知還，邂逅故人增厚顔。
次道志包宇宙外，子牟身寄江湖間。
一乘妙義想冰釋，九死餘生非石頑。
敢負清凉阿師約，西菴先辦十年閑。
留別田晝
作者：賀鑄
朝代：宋

君家陋巷一尺泥，吾車有輪馬有蹄。
犯寒踏雨重相過，明日扁舟吾遂西。
回首邯鄲迹如掃，離索十年成潦倒。
兔葵燕麥春日妍，蟬腹龜腸氣方飽。
雲逵窅窅謝攀躋，長鋏與人還故棲。
異時結駟來南畝，耕者老夫鋤者妻。
留別米雍丘二首·其一
作者：賀鑄
朝代：宋

明釭通夜語，累塊寫胸中。
水癖推劉令，書名浼魯公。
忌猜悲廩鼠，逐熱賤雲鴻。
不乏佳山水，東南著兩翁。
留別米雍丘二首·其二
作者：賀鑄
朝代：宋

好住楚公子，山林何處逢。
官身須自乞，俗眼可相容。
叔夜懶猶鍛，伯鸞傭且舂。
多慙方祿隠，爾汝傲吳儂。
留別道士許自然
作者：賀鑄
朝代：宋

東晉高賢許遠遊，裔孫今不墜風流。
還有臨川王太傅，每思與語即登樓。
浮名何啻如雲薄，鐘鼓爰居非所樂。
漱石枕流知善謔，友月朋風差不惡。
吾亦塵閒無所求，終期探藥棲羅浮。
異日歸來遼海鶴，不見人民見城郭。
留別龜山白禪老兼簡楊居士介
作者：賀鑄
朝代：宋

汴尾望龜山，人烟了可數。
長淮斷日風，浩若千里阻。
舟無百石載，兩腋憂雙艣。
鷁首盪頹波，中流幾翔舞。
維梢迫曛暮，坎坎禪林鼓。
曳錫辱來過，依然識眉宇。
青熒燈火畔，再得親軟語。
多慙晚聞道，忠義夙自許。
剛腸憤激際，赤手搏豺虎。
過壯纏百痾，餘生託兒乳。
羸軀假緩死，豈復勝冠組。
會約子雲孫，西巖兩庵主。
留題左顧亭二首·其一
作者：賀鑄
朝代：宋

餘不亭下檥歸舟，訪古懷賢百刻留。
辦得千金脫元緒，此心端不爲封侯。
留題左顧亭二首·其二
作者：賀鑄
朝代：宋

亭際高樅滿百圍，不無山鬼此焉依。
咿呦爲話當年事，曾見將軍佩印歸。
病告中答王錡見招
作者：賀鑄
朝代：宋

伏櫪駑駘伏枕人，不應俱是厭京塵。
東城自有乘肥客，白苧新裁探候春。
病後登快哉亭
作者：賀鑄
朝代：宋

經雨清蟬得意鳴，征塵見處見歸程。
病來把酒不知厭，夢後倚樓無限情。
鴉带斜陽投古剎，草將野色入荒城。
故園又負黄昏約，但覺秋風髮上生。
病暑
作者：賀鑄
朝代：宋

旱夏景延永，烈日天中央。
欻欻燎原野，中人如探湯。
病肺苦焦渴，吐舌生喉瘡。
蔗漿與茗飲，未易蘇膏肓。
稍驚氣象變，雲物來冥茫。
仰枕視簷際，浩浩浮滄江。
忽得灌頂偈，灑然心地凉。
雷公未鼓怒，風伯何猖狂。
掃蕩太宇空，萬影纔斜陽。
俯辭楚臺上，拱立齊鼎旁。
一介命螻蟻，敢干私雨暘。
田夫信無罪，觸熱正驅蝗。
登如方山
作者：賀鑄
朝代：宋

楚郊十月尚聞蟬，傍道黄華亦可憐。
特上西山最高處，長安應在夕陽邊。
登快哉亭有屬
作者：賀鑄
朝代：宋

南浦東風拂水文，汀洲芳草綠羅裙。
桃花舊葉應相望，楊葉新聲我獨聞。
酸鼻可憐香欲絕，斷腸不待酒初醺。
斜陽歸去書窗下，一幅蠻箋賦夢雲。
登海陵齊雲樓
作者：賀鑄
朝代：宋

樓外浮雲何可攀，聊持樽酒共銷閑。
歸心欻起登臨際，春色來從想像間。
晚雪晞時見芳草，滄波盡處欠青山。
長安桃李行應好，解笑劉郎底未還。
登烏江寶泉寺南山望金陵作
作者：賀鑄
朝代：宋

我愛金陵望不厭，獨尋微逕躡晴嵐。
柔桑淺草三月尾，踴塔飛樓一水南。
苒苒流雲牽仿像，遲遲艷日助醺酣。
何須拊手歌桃葉，已覺王郎思不堪。
登烏江柏子岡懷潘景仁
作者：賀鑄
朝代：宋

驅車柏子岡，引首東南望。
孤戍带寒日，長江流大荒。
故人越五嶺，旅雁留三湘。
好待春風暖，相隨還北鄉。
登興國寺樓
作者：賀鑄
朝代：宋

怪槐風動綠鬅鬙，廊外時聞演梵僧。
怊悵無人共樽酒，可憐明月最高層。
登頭陀寺峰頂庵
作者：賀鑄
朝代：宋

磴道淩虛挂白虹，頭陀上方黄鵠東。
滄溟五夜浴新日，老木三伏來淒風。
北夢南雲展張闊，縱江橫漢并吞雄。
楚鄉絕境此其一，付與微吟多病翁。
登黄樓有懷蘇眉山
作者：賀鑄
朝代：宋

登黄樓，望黄州，黄州望不見，樓下水東流。
水流何可留，浮雲更悠悠。
傷心澤畔客，憔悴楚蘭秋。
登黄鶴樓懷古兼寄潘豳老昆仲
作者：賀鑄
朝代：宋

漢大將軍楚國材，半生倦韵浼塵埃。
徐夫人匕首安在，丁令威華表歸來。
紫府無蹤勞彷像，白雲有待久裴徊。
樓標空闊天垠露，川勢從橫地紐開。
隴鳥賦成洲共永，越人歌斷櫂先回。
會招物外二三子，長嘯披襟挹快哉。
相思引
作者：賀鑄
朝代：宋

團扇單衣楊柳陌。花似春風□無跡。賴白玉香奩供汾澤。借秀色。添春色。借秀色。添春色。雲幕華燈張綺席。半醉客。留醒客。半醉客。留醒客。漸促膝傾鬟琴差拍。問此夕。知何夕。問此夕。知何夕。
相思引
作者：賀鑄
朝代：宋

終日懷歸翻送客。春風祖席。南成陌。便莫惜。離觴頻卷白。動管色。催行色。動管色。催行色。何處投鞍風雨夕。臨水驛。空山驛。臨水驛。空山驛。縱明月相思千里隔。夢咫尺。勤書尺。夢咫尺。勤書尺。
石州引·石州慢
作者：賀鑄
朝代：宋

薄雨初寒，斜照弄晴，春意空闊。長亭柳色纏黃，遠客一枝先折。煙橫水際，映帶幾點歸鴉，東風銷盡龍沙雪。還記初關來，恰而今時節。將發。畫樓芳酒，紅淚清歌，頓成清別。已是經年，杳杳音塵多絕。欲知方寸，共有幾許清愁，芭蕉不展丁香結。枉望斷天涯，兩厭厭風月。
示王泌
作者：賀鑄
朝代：宋

違離南北幾星霜，短髮蕭蕭带尺長。
執戟郎效官落拓，楚丘生觸緒悲凉。
雙鳬乘雁誰比數，拉虎批熊猶健彊。
端恨養疴妨廢酒，樽前都屬箇儂狂。
秋懷二首·其一
作者：賀鑄
朝代：宋

室邇人尚遠，況乎千里間。
豈徒道路長，重水復重山。
清霜老芳物，嘉樹不堪攀。
欲寄隴頭信，春風殊未還。
秋懷二首·其二
作者：賀鑄
朝代：宋

蕭蕭庭木落，格格雞聲惡。
荒簷日影斜，饑貓捕黄雀。
窗間養痾客，起念丘園樂。
欲賦歸去來，西風老藜藿。
秋江晚望
作者：賀鑄
朝代：宋

黄蘆洲渚赤楓林，林外殘陽疊嶂深。
記得廣陵城裏市，董源橫障賣千金。
秋衣聞雨晨興偶書
作者：賀鑄
朝代：宋

故國心馳北，扁舟計漫東。
寒生一夜雨，病涉兩秋風。
落泊籬根葉，幽憂屋角蟲。
何情悲節物，聊自況衰翁。
秋風登城樓
作者：賀鑄
朝代：宋

襲人風露覺秋初，臨水高樓更雨餘。
天幕鮮明河影淡，行雲流月兩徐徐。
秦淮夜泊
作者：賀鑄
朝代：宋

官柳動春條，秦淮生暮潮。
樓臺見新月，燈火上雙橋。
隔岸開朱箔，臨風弄紫簫。
誰憐遠游子，心旆正搖搖。
秦淮官柳二首·其一
作者：賀鑄
朝代：宋

秦淮兩潮西復東，淮邊楊柳酣薰風。
送春白花去漠漠，避日黄鳥啼怱怱。
陶彭澤多倦官歎，桓琅邪今衰病翁。
此身會復有健日，擬就綠陰橫釣篷。
秦淮官柳二首·其二
作者：賀鑄
朝代：宋

西來載病一扁舟，建業江山負勝遊。
楊柳經眠方自得，蒲帆臨掛復遲留。
長條似舞前溪曲，卷葉宜翻出塞愁。
想見南朝舊人物，可憐能閟樣風流。
窗下繡·一落縈
作者：賀鑄
朝代：宋

初見碧紗窗下繡。寸波頻溜。錯將黃暈壓檀花，翠袖掩、纖纖手。金縷一雙紅豆。情通色授。不應學舞愛垂楊，甚長為、春風瘦。
第一花·鷓鴣天
作者：賀鑄
朝代：宋

豆蔻梢頭莫漫誇。春風十里舊繁華。金縷玉蕊皆殊豔，別有傾城第一花。春雀舫，紫雲車。暗期歸路指煙霞。無端卻似堂前燕，飛入尋常百姓家。
答僧訥
作者：賀鑄
朝代：宋

唐代衣冠高四姓，天宗之亞滎陽鄭。
不墜家聲五百年，桂籍相望三葉慶。
上人猛謝區中緣，破冠投櫛還童顛。
寸灰已滅五經笥，來入辨才無礙禪。
我竊官糧衆人後，相逢宛是平生舊。
一聞南國白頭吟，萬媿西風碧雲陋。
老鶴終辭雞鶩羣，誰將斷綆絆浮雲。
它日傳衣度梅嶺，解留何語與將軍。
答孫休兼簡清凉和上人二首·其一
作者：賀鑄
朝代：宋

聲迹相聞忽此逢，杖藜蕭散一相從。
平生詩酒真吾事，何處江山不爾容。
芳草自生南北路，孤雲難繫往來蹤。
異時荒戍長回首，風送石城樓上鐘。
答孫休兼簡清凉和上人二首·其二
作者：賀鑄
朝代：宋

渭北人遊楚水東，論詩說舊偶從容。
鄉關此日幾多遠，春酒與愁相勝濃。
且免牛衣愧妻子，莫將羊酪詫吾儂。
哀王孫頼彌天釋，肯學揚州飯後鐘。
答杜仲觀登叢臺見寄
作者：賀鑄
朝代：宋

高風蕩河漢，白露被寒菊。
下有絡緯蟲，淒酸生意促。
華年不相待，去我何流速。
老步失騰驤，短轅甘跼蹙。
伊人濮陽秀，方厭折腰辱。
仕道塞榛蕪，低徊避蚖蝮。
邯鄲古都會，陳迹武靈築。
興發即登臨，西南幾窮目。
新詩琢璠琰，疊寄兩三幅。
一聽郢中歌，陽春回草木。
行將及瓜代，暫喜擺羈束。
鞭馬徑相過，連朝奉遊矚。
隻雞與斗黍，禮意未爲足。
何以遇高陽，多營甕頭醁。
答王拙見寄
作者：賀鑄
朝代：宋

好在金陵王隠君，尺書忽與我相聞。
蓴鱸久負秋風約，猿鶴終尋舊日羣。
橫笛卧吹南浦月，杖藜笑度北山雲。
六朝陳迹何須問，一曲滄浪酒十分。
答王文舉
作者：賀鑄
朝代：宋

茫茫塵土欲安之，珍重吾人箇處期。
綠野相隨一藜杖，青山正對兩茅茨。
自憐悾惚負平昔，尚敢婆娑臨暮遲。
第恐阿戎猶喜仕，它時不與五君詩。
答致仕吳朝請潛登黄鶴樓見招
作者：賀鑄
朝代：宋

城隅黄鶴莫登臨，端使悲翁動楚吟。
日下長安人共遠，天圍夢澤歲方陰。
北風欲雪雁飛急，南渚始冰魚伏深。
誰似草堂安隠客，下帷隠几不求心。
答許景亮
作者：賀鑄
朝代：宋

東嘉海上孕瓌怪，之子人英晦當代。
發之辭章聊一噫，雷鼓霜鐘警聾聵。
投吾夜光敢不拜，相期過高幸少殺。
君家風鑒嚴簡汰，顧吾衰遲積尪瘵。
久隠牆東慕牛儈，絕望仲華安石輩。
老矣狂奴猶故態，清思屢遭俗子敗。
絮衣棘徑動罥礙，京塵浼人更難奈。
行拏一舟犯滂湃，五斗無餘雜糠稗。
全家飫飧雲夢异常，黄鶴登臨指天外。
燕子西飛書可待，訪吾少明安好在。
答陳傳道
作者：賀鑄
朝代：宋

吾家季真登大蓬，我爲斗筲來寶豐。
公乎時以監呼我，自笑名同實不同。
樽酒相望今夜月，鱸魚又負一秋風。
少須婚嫁怱怱畢，會買扁舟下浙東。
答陳傳道五首·其一
作者：賀鑄
朝代：宋

客子厭京塵，長街風瞇目。
安得卧南陽，清潭漬寒菊。
答陳傳道五首·其三
作者：賀鑄
朝代：宋

遊宦幾人達，不知强健歸。
未容誇晝錦，幾見化緇衣。
答陳傳道五首·其二
作者：賀鑄
朝代：宋

遊梁復歸宋，南北更相送。
失得兩如何，勞勞不如夢。
答陳傳道五首·其五
作者：賀鑄
朝代：宋

倒橐黄金盡，方悲行路難。
桂薪炊玉粒，可是樂長安。
答陳傳道五首·其四
作者：賀鑄
朝代：宋

聞有高秋興，清樽醉飛鴻。
應悲故人遠，薄晚面西風。
答靳生
作者：賀鑄
朝代：宋

軒軒陸士龍，卓卓荀鳴鶴。
雲間日下逢，此段殊不惡。
方君嗜狂藥，而吾窮病縛。
相望不相過，賦詩聊爾謔。
知君酒隠慕先賢，誰何合作飲中仙。
金陵妙唱丹砂絃，當日新聲傳不傳。
莫學滄波弄雲月，老鮫哆口饞流涎。
訪吾之居在何許，春明門東大道邊。
青鞋布襪不妨步，何待東家蹇馿乃著鞭。
我屋真無坐客氈，蒲團檉机共蕭然。
鬭雞走狗春風顛，付與垣東惡少年。
簇水近
作者：賀鑄
朝代：宋

一笛清風弄袖，新月梳雲縷。澄涼夜色，纏過幾點黃昏雨。俠少朋遊，正喜九陌消塵土。鞭穗嫋、紫騮花步。過朱戶。認得宮妝，為誰重掃新眉嫵。徘徊片響難問，桃李都無語。十二青樓下，指燈火章臺路。不念人、腸斷歸去。
約十客同集金山米芾元章約而不至坐中分題以元章未至分韵作詩拈鬮韵應口便作滯思即罰巨觥余得章字
作者：賀鑄
朝代：宋

九客相逢思楚狂，停歌罷鋏緩行觴。
座中那更添嚴令，分韵吟詩招阿章。
綠羅裙·生查子
作者：賀鑄
朝代：宋

東風柳陌長，閉月花房小。應念畫眉人，拂鏡啼新曉。傷心南浦波，回首青門道。記得綠羅裙，處處憐芳草。
續漁歌·玉樓春
作者：賀鑄
朝代：宋

中年多辦收身具。投老歸來無著處。四肢安穩一漁舟，祗許樵青相伴去。滄洲大勝黃塵路。萬頃月波難滓汙。阿儂原是個中人，非謂鱸魚留不住。
罷官有期懷寄歷陽朋好
作者：賀鑄
朝代：宋

迅雨蕩闌暑，層飈披滯雲。
澄川繚楚甸，新陽麗秋旻。
物候豈不嘉，中懷愴離羣。
親朋滿城邑，繫滯此江濆。
及瓜信匪遥，遂作河梁分。
何人具供帳，樽酒展慇勤。
一聆雪兒歌，載悽遊子魂。
津鼓驚朝夢，□烟生夕曛。
所悲紫蘭纓，復染京洛塵。
春風有歸雁，報我相思文。
羅敷歌·採桑子
作者：賀鑄
朝代：宋

東亭南館逢迎地，幾醉紅裙。悽怨臨分。四疊陽關忍淚聞。誰憐今夜篷窗雨，何處漁村。酒冷燈昏。不許愁人不斷魂。
羅敷歌·採桑子
作者：賀鑄
朝代：宋

東南自古繁華地，歌吹揚州。十二青樓。最數秦娘第一流。季鷹久負鱸魚興，不住今秋。已辦歸舟。伴我江湖作勝遊。
羅敷歌·採桑子
作者：賀鑄
朝代：宋

東山未辦終焉計，聊爾西來。花苑平臺。倦客登臨第幾回。連延複道通馳道，十二門開。車馬塵埃。悵望江南雪後梅。
羅敷歌·採桑子
作者：賀鑄
朝代：宋

河陽官罷文園病，觸緒蕭然。犀麈流連。喜見清蟾似舊圓。人生聚散浮雲似，回首明年。何處尊前。悵望星河共一天。
羅敷歌·採桑子
作者：賀鑄
朝代：宋

自憐楚客悲秋思，難寫絲桐。目斷書鴻。平淡江山落照中。誰家水調聲聲怨，黃葉西風。罨畫橋東。十二玉樓空更空。
羅敷歌·採桑子
作者：賀鑄
朝代：宋

高樓簾卷秋風裡，目送斜陽。衾枕遺香。今夜還如昨夜長。玉人望月銷凝處，應在西廂。半掩蘭堂。惟有紗燈伴繡床。
群玉軒·小重山
作者：賀鑄
朝代：宋

群玉軒中跡已陳。江南重喜見，廣陵春。纖穠合度好腰身。歌水釣，清囀□□□。團扇掩櫻唇。七雙胡蝶子，表□□。□□□復舊東鄰。風月夜，憐取眼前人。
翦徵袍·搗練子
作者：賀鑄
朝代：宋

拋練杵，傍窗紗。巧翦徵袍鬥出花。想見隴頭長戍客，授衣時節也思家。
翦朝霞·鷓鴣天
作者：賀鑄
朝代：宋

雲弄輕陰穀雨乾。半垂油幕護殘寒。化工著意呈新巧，翦刻朝霞飣露盤。輝錦繡，掩芝蘭。開元天寶盛長安。沈香亭子鉤闌畔，偏得三郎帶笑看。
翻翠袖·更漏子
作者：賀鑄
朝代：宋

繡羅垂，花蠟換。問夜何其將半。侵舄履，促杯盤。留歡不作難。令隨鬮，歌應彈。舞按霓裳前段。翻翠袖，怯春寒。玉闌風牡丹。
老槐
作者：賀鑄
朝代：宋

老樹久枯禿，俯臨清路塵。
曾無席地陰，庇暍及斯民。
梟巢與狐穴，兇怪相憑親。
嗥嘯屬陰黑，驚搖旁近人。
周環築級壇，立社祠秋春。
既享不材壽，濫當有土神。
勿惑巫婦言，請揮樵者斤。
猶疑終竊據，復作後來薪。
老鶴嘆
作者：賀鑄
朝代：宋

華表華表歸來乎，出無車，食無魚。
懿公之遇難再圖，卑棲賸啄同羣雛。
誰謂嵇氏子不孤，强顔市井交屠沽，巨源密啟亦已疏。
嗚呼，衛侯既不可作，道林今也則無。
露鳴風舞何區區，夙夜供君耳目娛。
西山二子饑相似，南國三閭放不如。
端慮盤飧懷異味，併隨焦尾付庖厨。
聞蘇眉山謫守英州作
作者：賀鑄
朝代：宋

嶺首登臨楚粵分，披襟先喜得南薰。
座隅鵩鳥敢要賦，溪下鰐魚知畏文。
酒洗黄茅瘴時雨，嘯驅碧落洞中雲。
高才何假江山助，未擬區區詠五君。
聞鶑有懷故園
作者：賀鑄
朝代：宋

海陵春後雨冥冥，耳厭蛙嗥鸛齒鳴。
何意東亭好風日，流鶑忽作故園聲。
故園千里長牽夢，老病三年不廢情。
想見楊花收卷盡，綠苔池院落朱櫻。
腰疼山浮圖下作
作者：賀鑄
朝代：宋

茲山非峻極，名不載圖譜。
投策一攀躋，未覺病腰膂。
蒼松带寒日，交陰層窣堵。
儼然黄面師，粉繪色已古。
我貪五斗米，磬折向兒乳。
復著鞍馬勞，疲筋劇笞楚。
此身異金石，能涉幾寒暑。
誅茅結圓廬，宴坐此其所。
清心日焚誦，庶拔未來苦。
望塵彼何人，碌碌安足數。
臨江仙
作者：賀鑄
朝代：宋

暫假臨淮東道主，每逃歌舞華筵。經年未辦買山錢。筋骸難強，久坐沐猴禪。行擁一舟稱浪士，五湖春水如天。越人相顧足嫣然。何須繡被，來伴擁蓑眠。
臨汴亭送客還馬上作
作者：賀鑄
朝代：宋

衮衮塵埃與願違，可堪持酒送將歸。
壯心已服駑駘老，羈思常先鴻雁飛。
十口無厭太倉粟，四鄰分采故山薇。
何時偃卧柴桑里，自訟淵明昨日非。
自歷陽汎江至赤埭訪別曹解
作者：賀鑄
朝代：宋

我訪故人不待招，滄江謂廣纔容舠。
離城五點寒更急，著岸兩竿晴日高。
別來書尺正坐嬾，老去鞍馬何堪勞。
明年淮上更携手，醉步卧虹千丈橋。
自衛還徐憩永城王氏園
作者：賀鑄
朝代：宋

歸路塵埃嬾著鞭，北窗仰枕碧雲天。
柴桑此興無人學，負爾清風七百年。
自訟
作者：賀鑄
朝代：宋

朝聽明鐘出，暮隨衙鼓歸。
朝朝復暮暮，是是與非非。
跡寄升沈路，言投禍福機。
何窮百年事，端使一心違。
自鄆還徐道中
作者：賀鑄
朝代：宋

八月過新雨，行雲弄晚凉。
山川乍明晦，禾黍半青黄。
西去真何事，東還非故鄉。
悠悠塵土裏，無路不亡羊。
臺城遊·水調歌頭
作者：賀鑄
朝代：宋

南國本瀟灑。六代浸豪奢。臺城遊冶。襞箋能賦屬宮娃。雲觀登臨清夏。璧月留連長夜。吟醉送年華。回首飛鴛瓦。卻羨井中蛙。訪烏衣，成白社。不容車。舊時王謝。堂前雙燕過誰家。樓外河橫鬥掛。淮上潮平霜下。牆影落寒沙。商女篷窗罅。猶唱後庭花。
與張歷陽追懷從禽之樂因賦
作者：賀鑄
朝代：宋

宜秋門外養鷹坊，好草陂頭射雉場。
油幕氈廬張野飲，錦袍貂帽結戎裝。
興闌落日黄塵斷，夢後西風白髮長。
誰念江湖獨流寓，此情難話與漁郎。
興龍節日渡江懷寄二友弟兼示同行
作者：賀鑄
朝代：宋

燕庭冠珮拜爐香，丸劍紛紛想定場。
江上烹魚猶得信，座中驚雁已離行。
澆愁酩酊一樽酒，破睡咿啞兩艣牀。
不特賦詩懷二仲，故呈凡韵惱支郎。
舟次廣陵懷寄京都交舊
作者：賀鑄
朝代：宋

朋遊冠蓋滿京華，病客東流迹自賒。
音驛未聞來日下，鄰牆不見亦天涯。
尚慙斗粟煩官廩，已指扁舟是我家。
莫謂因風無可寄，雪梅開徧臘前花。
舟次淮陰呈邑令田望
作者：賀鑄
朝代：宋

狂吟醉約昔悠悠，衰病方諧散浪遊。
蔬粥滿杯供我飽，蘭舟繫岸判君留。
塵埃古剎尋遺篆，香火嚴祠謁故侯。
晚具不須烹赤鯉，聊憑別後作書郵。
舟次金陵懷寄歷陽王掾相
作者：賀鑄
朝代：宋

昨時江北望江南，把酒離愁已不堪。
今夜江南望江北，抵掌清談安可得。
歷湖白下非吾鄉，官身俗眼禁人狂。
後日扁舟更西去，江北江南兩何處。
舟發金陵望歷陽作
作者：賀鑄
朝代：宋

尚識歷陽道，依然西照間。
風烟石磧戍，林麓楚王山。
隔水一凝佇，當年百往還。
誰憐躍馬客，衰病再投閑。
艤舟秦淮雪中訪侍其瑀
作者：賀鑄
朝代：宋

北風破雨初成雪，齋舫篷窗吹紙裂。
籃舁觸冷訪圓廬，得把一盃聊耳熱。
人生自適待何時，矧君與我皆衰遲。
會待晴天暖風日，杖藜同赴北山期。
花幕暗·添聲楊柳枝
作者：賀鑄
朝代：宋

綠綺新聲隔坐聞。認殷勤。尊前為舞鬱金裙。酒微醺。月轉參橫花幕暗，夜初分。陽臺拼作不歸雲。任郎嗔。
花想容·武陵春
作者：賀鑄
朝代：宋

南國家人推阿秀，歌醉幾相逢。雲想衣裳花想容。春未抵情濃。津亭回首青樓遠，簾箔更重重。今夜扁舟淚不供。猶聽隔江鍾。
芳心苦·踏莎行
作者：賀鑄
朝代：宋

楊柳回塘，鴛鴦別浦。綠萍漲斷蓮舟路。斷無蜂蝶慕幽香，紅衣脫盡芳心苦。返照迎潮，行雲帶雨。依依伺與騷人語。當年不肯嫁春風，無端卻被秋風誤。
芳洲泊·踏莎行
作者：賀鑄
朝代：宋

露葉棲螢，風枝嫋鵲。水堂離燕褰珠箔。一聲橫玉吹流雲，厭厭涼月西南落。江際吳邊，山侵楚角。蘭橈明夜芳洲泊。殷勤留語採香人，清尊不負黃花約。
芳草渡·系裙腰
作者：賀鑄
朝代：宋

留徵轡，送離杯。羞淚下，拈青梅。低聲問道幾時回。秦箏雁促，此夜為誰排。君去也，遠蓬萊。千里地，信音乖。相思成病底情懷。和煩惱，尋個便，送將來。
苗而秀·採桑子
作者：賀鑄
朝代：宋

吳都佳麗苗而秀。燕樣腰身。按舞華茵。促遍涼州、羅襪未生塵。□□□□□□透。歌怨眉顰。張燕宜頻。□□□□、□□□□□。
苦竹村南馬上
作者：賀鑄
朝代：宋

楚澤薰風後，林皋夕照間。
漁船沿綠岸，鳥道轉荒山。
久負盃中樂，長偷馬上閑。
悠悠白門路，何日杖藜還。
茅塘馬上
作者：賀鑄
朝代：宋

壯圖忽忽負當年，回羨農兒過我賢。
水落陂塘秋日薄，仰眠牛背看青天。
荊溪詠·漁家傲
作者：賀鑄
朝代：宋

南嶽去天才尺五。荊溪笠澤相吞吐。十日一風仍再雨。宜禾黍。秋成處處宜禾黍。坊市萬家連島嶼。長楊□□□□□。□□□□□□□。能歌舞。劉郎不□□□□。
菩薩蠻
作者：賀鑄
朝代：宋

子規啼夢羅窗曉。開奩拂鏡嚴妝早。彩碧畫丁香。背垂裙帶長。鈿箏尋舊曲。愁結眉心綠。猶恨夜來時。酒狂歸太遲。
菩薩蠻
作者：賀鑄
朝代：宋

彩舟載得離愁動。無端更借樵風送。波渺夕陽遲。銷魂不自持。良宵誰與共。賴有窗間夢。可奈夢迴時。一番新別離。
菩薩蠻
作者：賀鑄
朝代：宋

曲門南與鳴珂接。小園綠徑飛胡蝶。下馬訪嬋娟。笑迎妝閣前。鷓鴣聲幾疊。豔豔金蕉葉。未許被香韉。月生樓外天。
菩薩蠻
作者：賀鑄
朝代：宋

朱甍碧樹鶯聲曉。殘醺殘夢猶相惱。薄雨隔輕簾。寒侵白紵衫。錦屏人起早。惟見餘妝好。眉樣學新蟾。春愁入翠尖。
菩薩蠻
作者：賀鑄
朝代：宋

爐煙微度流蘇帳。孤衾冷疊芙蓉浪。蟋蟀不離床。伴人愁夜長。玉人飛閣上。見月還相望。相望莫相忘。應無未斷腸。
菩薩蠻
作者：賀鑄
朝代：宋

章臺遊冶金龜婿。歸來猶帶醺醺醉。花漏怯春宵。雲屏無限嬌。絳紗燈影背。玉枕釵聲碎。不待宿酲銷。馬嘶催早朝。
菩薩蠻
作者：賀鑄
朝代：宋

粉香映葉花羞日。窗間宛轉蜂尋蜜。歡罷捲簾時。玉纖勻面脂。舞裙金斗熨。絳襭鴛鴦密。翠帶一雙垂。索人題豔詩。
菩薩蠻
作者：賀鑄
朝代：宋

綠楊眠後拖煙穗。日長掃盡青苔地。香斷入簾風。爐心檀燼紅。蘭溪修祓禊。上巳明朝是。不許放春慵。景陽臨曉鍾。
菩薩蠻
作者：賀鑄
朝代：宋

綠窗殘夢聞鶗鴂。曲屏映枕春山疊。梳□發如蟬。鏡生波上蓮。絳裙金縷褶。學舞腰肢怯。簾下小憑肩。與人雙翠鈿。
菩薩蠻
作者：賀鑄
朝代：宋

芭蕉襯雨秋聲動。羅窗惱破鴛鴦夢。愁倚□簾櫳。燈花落地紅。枕橫衾浪擁。好夜無人共。莫道粉牆東。蓬山千萬重。
菩薩蠻
作者：賀鑄
朝代：宋

虛堂向壁青燈滅。覺來驚見橫窗月。起看月平西。城頭烏夜啼。蘭衾羞更入。敧枕偷聲泣。腸斷數殘更。望明天未明。
菱花怨
作者：賀鑄
朝代：宋

疊鼓嘲喧，彩旗揮霍，蘋汀薄晚，蘭舟催解。別浦潮平，小山雲斷，十幅飽帆風快。回想牽衣，愁掩啼妝，一襟香在。紈扇驚秋，菱花怨晚，誰共蛾黛。何處玉尊空，對松陵正美，鱸魚苽菜。露洗涼蟾，潦吞平野，三萬頃非塵界。覽勝情無奈。恨難招、越人同載。會憑紫燕西飛，更約黃鸝相待。
蕙清風
作者：賀鑄
朝代：宋

何許最悲秋，悽風殘照。臨水復登山，莞然西笑。車馬幾番塵，自古長安道。問誰是、後來年少。飛集兩悠悠，江濱海島。乘雁與雙鳧，強分多少。傳語酒家胡，歲晚從吾好。待做個、醉鄉遺老。
蕪湖王敦城下作
作者：賀鑄
朝代：宋

斗立孤城日四圍，賊奴曾未懾天威。
風生虎帳豺聲厲，塵犯龍顔魚服歸。
首揭大航遺臭在，歌流樂府舊音非。
當時不慕桓文舉，草滿中原胡馬肥。
薄倖
作者：賀鑄
朝代：宋

豔真多型。更的的，頻回眄睞。便認得、琴心相許，與寫宜男雙帶。記畫堂、斜月朦朧，輕顰微笑嬌無奈。便翡翠屏開，芙蓉帳掩，與把香羅偷解。自過了收燈後，都不見、踏青挑菜。幾回憑雙燕，丁寧深意，往來翻恨重簾礙。約何時再。正春濃酒暖，人閒晝永無聊賴。厭厭睡起，猶有花梢日在。
虞美人
作者：賀鑄
朝代：宋

粉娥齊斂千金笑。愁結眉峰小。渭城才唱浥輕塵。無奈兩行紅淚、溼香巾。傷心風月南城道。幾縱朱轓到。明年載酒洛陽春。還念淮山樓上、倚闌人。
蝶戀花
作者：賀鑄
朝代：宋

小院朱扉開一扇。內樣新妝，鏡裡分明見。眉暈半深唇注淺。朵雲冠子偏宜面。被掩芙蓉燻麝煎。簾影沈沈，祗有雙飛燕。心事向人猶靦腆。強來窗下尋針線。
蝶戀花
作者：賀鑄
朝代：宋

幾許傷春春復暮。楊柳清陰，偏礙遊絲度。天際小山桃葉步。白蘋花滿湔裙處。竟日微吟長短句。簾影燈昏，心寄胡琴語。數點雨聲風約住。朦朧淡月雲來去。
行路難
作者：賀鑄
朝代：宋

驚飈獵榛莽，西山匿頹陽。
四五陰魄晚，繁星亦光芒。
驅車何所投，却顧歸路長。
挾轅兩羸牸，犯此豺虎場。
安得渥洼駿，皎旦遊康莊。
豈徒寫我憂，要使塵不揚。
補感寓詩
作者：賀鑄
朝代：宋

猛虎未出柙，擾如搏鼠貍。
蒼鷹方在韝，孱甚伏卵雌。
弭戢以違禍，孰云爾無知。
幸遭縱釋仁，返謂人可欺。
豈復念前辱，搖尾垂翅時。
擇肉斃儕類，戕忍猶天姿。
吾將罪虞者，奈何生致之。
南山有重阻，鄧林無樛枝。
機穽與羅罻，今也將安施。
西城有懷舊遊
作者：賀鑄
朝代：宋

西郭天泉里，依依得舊遊。
綺羅紅芰曉，絲管萬蟬秋。
柳礙鞦韆陌，萍枕祓禊舟。
華年勿復道，誰爲駐東流。
西城馬上
作者：賀鑄
朝代：宋

燭冷塵消過上元，晴明風日柳初繁。
偷閑偶到西城陌，喜見青山似故園。
西江月
作者：賀鑄
朝代：宋

攜手看花深徑，扶肩待月斜廊。臨分少佇已倀倀。此段不堪回想。欲寄書如天遠，難銷夜似年長。小窗風雨碎人腸。更在孤舟枕上。
西笑吟·蝶戀花
作者：賀鑄
朝代：宋

桃葉園林風日好。曲徑珍叢，處處聞啼鳥。翠珥金丸委芳草。襪羅塵動香裙掃。片帆乘興東流早。每話長安，引領猶西笑。離索年多故人少。江南有燕無書到。
要銷凝·清商怨
作者：賀鑄
朝代：宋

雕樑尋巢舊燕侶。似向人欲語。試問來時，逢郎郎健否。春風深閉繡戶。盡便旋、一庭花絮。要自銷凝，吟郎長短句。
訪周沆郭忱
作者：賀鑄
朝代：宋

前日去薄官，驅車望城闕。
情親周與郭，契闊多年別。
征袍未及解，徑造郊扉謁。
存問審安娛，芝眉尉懷渴。
家飽具羹炙，笑我猶饕餮。
野色夜蒼茫，松陰步微月。
悲風應長嘯，灑面若冰雪。
狹室燭花青，壞爐擁駝褐。
歡呼講舊好，鄰夢憎驚聒。
念昔初冠年，朋從事顛蹶。
怱怱一回首，身志成老拙。
居諸信遄邁，又值陽生節。
春物行可期，良遊須屢結。
婦家酒醅美，升斗容丐輟。
斟酌挹東君，手選時芳折。
樽前有餘樂，身外無所切。
欲尋玉清路，難訪金丹訣。
修短三萬朝，黄塵共埋滅。
訪金陵王閑叟不遇留別
作者：賀鑄
朝代：宋

歌成五噫賃舂者，藥不二價奪牛翁。
衰俗何知貴公子，清貧頗有昔人風。
君方上冢渡沔去，我適乘舟投剡中。
差池相失重回首，好住海鷗忘塞鴻。
許永席上賦
作者：賀鑄
朝代：宋

流浪江湖跨兩年，西風猶駐木蘭船。
可人方外二三子，與爾樽中十八仙。
處士妄同公子議，麴生未減索郎賢。
自憐衰病方轟飲，也在劉家幕下天。
詛蚊
作者：賀鑄
朝代：宋

公舍踞陰溝，維蚊得所在。
朝昕滅聲迹，曛暮相期會。
挾是黨與繁，豈資軀力大。
饑心過狼貪，毒喙甚蜂蠆。
侜張巧中人，勇悍將何奈。
貧無綃葛裯，拙計燃蕭艾。
徒自取熏蒸，舉家更嚏咳。
烟銷尚鼓箑，夜久禦益懈。
坦腹恣交攻，煩癢如搔疥。
神疲復夢悸，少不容清快。
如何造物工，種此生民害。
安得長風驅，投諸四荒外。
斷之嚴霜誅，併命不可貸。
醜類儻一遺，餘孽行當再。
調北鄰劉生
作者：賀鑄
朝代：宋

荒園老牆百堵破，北鄰劉子南鄰賀。
今朝兩望不相過，端怯衡陽芒屩涴。
吾庖無魚未必餓，晏飯糠覈煩脾磨。
吾牀何容凡物坐，書爲睡媒即牀卧。
彼子劉子何所作，方學商聲哦楚些，細君戛琴與之和。
相忘之樂在江湖，最靈者人情不無。
此日可惜難再圖，秋風西來莫挽吾。
後日相思幾千里，書不盡言徒耗紙。
謁金門
作者：賀鑄
朝代：宋

楊花落。燕子橫川朱閣。常恨春醪如水薄。閒愁無處著。綠野帶江山絡角。桃葉參差前約。歷歷短檣沙外泊。東風晚來惡。
謝米雍丘元章見過
作者：賀鑄
朝代：宋

今古兩妙令，雍丘與太丘。
當時號清白，後日想風流。
吏鼾庭陰午，農歌野色秋。
吾非荀氏老，愧爾德星留。
讀李益詩
作者：賀鑄
朝代：宋

君虞興聖孫，詩律早專美。
樂府度新聲，宮酺奉天子。
鮮風獵蘭苕，華月濯桃李。
獨有連眉郎，才稱劣相比。
頗聞竹窗句，流落綺紈耳。
吏曹久失調，幕府感恩起。
從軍五十篇，王粲慙率爾。
胡沙動霜草，開卷得千里。
騫翔大蓬拜，轉顧觸排毀。
晚升八座崇，謝事知所止。
高文茂支庶，埋滅長已矣。
斯人今不亡，正頼數番紙。
咄嗟齒踰壯，日就無聞恥。
勉哉課謠吟，請自田居始。
變竹枝詞九首·其一
作者：賀鑄
朝代：宋

莫把雕檀楫，江清如可涉。
但聞歌竹枝，不見迎桃葉。
變竹枝詞九首·其七
作者：賀鑄
朝代：宋

勝概今猶昨，層樓栖燕雀。
但聞歌竹枝，不見乘黄鶴。
變竹枝詞九首·其三
作者：賀鑄
朝代：宋

露溼雲羅碧，月澄江練白。
但聞竹枝歌，不見騎鯨客。
變竹枝詞九首·其九
作者：賀鑄
朝代：宋

蒹葭被洲渚，鳬鶩方容與。
但聞歌竹枝，不見題鸚鵡。
變竹枝詞九首·其二
作者：賀鑄
朝代：宋

隔岸東西州，清川拍岸流。
但聞竹枝曲，不見青翰舟。
變竹枝詞九首·其五
作者：賀鑄
朝代：宋

西戍長回首，高城當夏口。
但聞竹枝歌，不見行吟叟。
變竹枝詞九首·其八
作者：賀鑄
朝代：宋

危構壓江東，江山形勝雄。
但聞竹枝曲，不見胡牀公。
變竹枝詞九首·其六
作者：賀鑄
朝代：宋

南浦下魚筒，孤篷信晚風。
但聞竹枝曲，不見滄浪翁。
變竹枝詞九首·其四
作者：賀鑄
朝代：宋

北渚芙蓉開，褰裳擬屬媒。
但聞竹枝曲，不見莫愁來。
豔聲歌·添聲楊柳枝
作者：賀鑄
朝代：宋

蜀錦塵香生襪羅。小婆娑。個儂無賴動人多。是橫波。樓角雲開風捲幕，月侵河。纖纖持酒豔聲歌。奈情何。
負心期·浣溪沙
作者：賀鑄
朝代：宋

節物侵尋迫暮遲。可勝搖落長年悲。回首五湖乘興地，負心期。驚雁失行風翦翦，冷雲成陣雪垂垂。不拼尊前泥樣醉，個能痴。
賦得枕上聞雁
作者：賀鑄
朝代：宋

朔吹飄驚雁，寒聲徹枕前。
遠違沙漠雪，不下汶陽田。
客夢悲中夜，歸期隔故年。
莓苔與菰米，何處是湘天。
贈僧孚
作者：賀鑄
朝代：宋

北道交遊竇了然，手持丹訣口談禪。
吾年方少不解事，貪酒放歌相助癲。
十載驅車道梁楚，汴水之陽一環堵。
著書直上窺鬻熊，鄭圃漆園聊爾汝。
旋聞瞥作去鄉行，聲迹相遼掃風雨。
我遭官縛未渠央，君割塵緣遽如許。
扁舟三月遡長川，故人投謁俄童顛。
周妻何肉敗吾事，成佛定輸靈運先。
此行歷涉佳山水，隨牒不妨行樂耳。
與君更結蓮社遊，徑取盂囊付舟尾。
贈僧彥
作者：賀鑄
朝代：宋

昔年杖舄幾相從，同遇彌天漢上翁。
早恨揚舲南浦別，俄驚掃地北山空。
壯心脫落浮雲外，病骨枝梧夢境中。
頼有西巖舊桃李，異時應許共春風。
贈張之才
作者：賀鑄
朝代：宋

夙齡垂耳慕飛黄，晚歲相逢兩漫郎。
浼我青衫奈塵土，誤君白首坐文章。
折腰僅厭米五斗，滿腹莫驕錢一囊。
多病勞生餘有幾，買山築室願鄰牆。
贈張士元
作者：賀鑄
朝代：宋

夫子安貧五十年，年來生事更茫然。
青衿稚子彼何有，白首故人誰見憐。
霜後鶉衣寒綻線，日高魚釜凍無烟。
冗官猶愧蘇司業，不得時時送酒錢。
贈趙參軍滂
作者：賀鑄
朝代：宋

髯參軍，髯參軍，平昔相好書相聞。
妙兼八法嗤五雲，一字僅課三年勤。
春回玉樹生蘭筋，驊騮氣壓千羸羣。
庾家之雞安足云，君子硯漁而筆耘，桓扇兮羊裙。
奈何不書蘂珠祕錄之真文，寶厨鈿軸緘靈芸。
閬居清絕無世紛，誰其觀者紫陽君。
後日人間偶流落，猶得標題持鍵鑰。
贈道士蹇拱辰
作者：賀鑄
朝代：宋

嘗觀妙手御風圖，想像斯人世所無。
今識黄冠葆光子，爽氣飄颻畫不如。
岷峨東來九千里，眼飽高山與流水。
乘春更擬訪天臺，晨肇當年偶然耳。
葆光子，胡爲乎，鼎中龍虎煉成寶，筆下鬼神驅作奴。
須君且置是等事，三復玄元皇帝書。
載病東歸山陰酬別京都交舊
作者：賀鑄
朝代：宋

我家湖水接山溪，載病東歸路不迷。
城郭依然遼海鶴，鵷鴻邈矣會稽雞。
可須印綬懷中出，幸有珠璣袖裏携。
行賦漁歌寄親串，春風吹渡浙江西。
辛未興龍節日懷歷陽王掾元胥
作者：賀鑄
朝代：宋

昨歲東溪口，扁舟欲下江。
伴愁燈映幔，欺睡月侵窗。
漫寄書連紙，誰同酒一缸。
何當見之子，聊使我心降。
辨絃聲·迎春樂
作者：賀鑄
朝代：宋

瓊瓊絕藝真無價。指尖纖、態閒暇。幾多方寸關情話。都付與、絃聲寫。三月十三寒食夜。映花月、絮風臺榭。明月待歡來，久背面、鞦韆下。
辭酒
作者：賀鑄
朝代：宋

魯酒一樽薄，吾愁萬斛多。
塵埃斬馬劍，涕泗飯牛歌。
髀肉生如許，顛毛黑幾何。
功名可復道，身世兩蹉跎。
追和亡友杜仲觀古黄生曲三首·其一
作者：賀鑄
朝代：宋

朝爲去山雲，暮爲還山雨。
誰謂物無情，歡期不知許。
追和亡友杜仲觀古黄生曲三首·其三
作者：賀鑄
朝代：宋

要知兩儂心，等是它山石。
此誠不可轉，彼情無自入。
追和亡友杜仲觀古黄生曲三首·其二
作者：賀鑄
朝代：宋

歡歸夜何其，月照臨門別。
後夜待歡來，開門但明月。
追和杜仲觀詠蝶
作者：賀鑄
朝代：宋

黄蝶尋花日百回，荒庭多雨漫莓苔。
老狂能似徽之輩，借宅猶應乞竹栽。
送人朝饗裕陵
作者：賀鑄
朝代：宋

三年不見鼎湖龍，弓劍塵埃玉座空。
白髮孤臣心斷絕，滿山明月柏城風。
送何安中之官新安錄事
作者：賀鑄
朝代：宋

带郭荒山百匝牢，躋攀幾見病猿猱。
官糧可數纔雞肋，吏事懸知倍馬曹。
芸閣有書行且召，萱堂須養未容高。
慶湖老子何堪別，隠几僧坊更寂寥。
送僧法印志因西遊京師
作者：賀鑄
朝代：宋

刻雪裁冰物外人，强隨肥馬走京塵。
未應無地栽桃李，江北江南一樣春。
送僧法印智因西上
作者：賀鑄
朝代：宋

千里長淮北，東風破雪寒。
此行休問路，驀直到長安。
送僧雲還吳興
作者：賀鑄
朝代：宋

吳興道人美風度，月下滄浪翹白鷺。
晝公詩律尚能傳，間有赤烏黄耳句。
海角相逢一笑新，懷歸不待白蘋春。
寄聲故國羣兒輩，潦倒塵埃賀季真。
送周元通昆仲官蜀
作者：賀鑄
朝代：宋

周郎弟兄皆可人，外朗內潤連城珍。
樽酒逢迎記梁宋，聯驂行邁度咸秦。
寶雞道上冰雪晚，金雁江邊梅柳春。
公暇樂遊須念我，青衫白髮倦京塵。
送周壽元翁西上
作者：賀鑄
朝代：宋

露草蔓前庭，微蟲思明月。
宵分耿不寐，懷我友生別。
舟師望箕宿，綴幔須明發。
蠲首託歸風，安知川路闊。
夫君青雲士，行奉紫宸謁。
一鶚抉塵籠，騫軒應霜節。
仰追鸞鶴駕，肯顧狐兔穴。
越客寓荒城，卑棲慕鳩拙。
衰遲積尪弊，未死人事缺。
嬾製一緘書，寄聲彼朝列。
方今百廢舉，衮職補何闕。
每自幸餘齡，江湖傲華髮。
躬耕固難强，五斗代薇蕨。
摩腹遡南薰，蒼生解煩暍。
送周開祖出守鄱陽
作者：賀鑄
朝代：宋

三尺京塵衮衮中，略無閑地貯清風。
鱸魚菰菜經年別，皂蓋朱轓一日東。
俗眼强分青白在，芳樽未覺聖賢空。
鄱陽不乏江山助，高興都盧屬謝公。
送咸寧陳令完夫移官吳郡
作者：賀鑄
朝代：宋

蒿萊東郭居，長者車成轍。
禮經尚往來，豈爲我輩設。
臨分懷出餞，津遠舟速發。
十月雁啼寒，滄波洒微雪。
送君一樽酒，孤飲聊耳熱。
會取屈平書，商聲歌九闋。
開正到吳郡，暘暖張燈節。
兩地見梅花，相思不同折。
官閑羈紲□，陳迹得搜閱。
虎去丘隧空，燕驚宮火滅。
廊傾罷鳴屧，蘭劚香逕絕。
逮□故時人，唯餘劍池月。
名城見圖繪，丹墨殊滅裂。
細與賦新詩，長封寄天末。
老狐首丘志，客子敢忘越。
未死定歸東，柴荆晝常閉。
右軍領妙語，年大不堪別。
況復魚鳥情，飛沈方此訣。
送寇元弼王文舉
作者：賀鑄
朝代：宋

無端嵇氏叟，早結曹家偶。
不遂龍蛇藏，翻從牛馬走。
東西祇强顔，清鏡照人頑。
敧枕知歸路，開屏認舊山。
甘心折腰膂，爲飽來西楚。
始驗釜生魚，還悲厠中鼠。
兩君冰玉人，傾蓋許相親。
何意塵埃地，欻游雲漢津。
佳時第行樂，不與華年約。
大白酒交酬，長箋詩間作。
俄報戍期秋，扁舟去莫留。
臺鄉淮水北，和氏玉坑頭。
飄颻同李郭，到岸逢搖落。
俱是長年人，得忘彌日惡。
勞生不自知，會合復何時。
籠鳥檻猿思，烹雞炊黍期。
此期諒難必，幸勿忘今日。
固有夢依依，可無書一一。
徐國壯山河，黄樓入望多。
後時三五夕，奈爾月明何。
送左禹赴江夏尉
作者：賀鑄
朝代：宋

汎汎青翰舟，亭亭黄鶴樓。
江山信清灑，人物想風流。
美酒遣歸思，新詩題舊遊。
有魚知不食，端作置書郵。
送張商老西上
作者：賀鑄
朝代：宋

霧氣斂陂澤，鼓聲催客航。
蒹葭靡宿露，鸛鶴盤朝陽。
行役自茲遠，離愁安可忘。
黄華一樽酒，何處望吾鄉。
送張師常之官南雄
作者：賀鑄
朝代：宋

爰居蹭蹬海西頭，紫鳳求皇亦少留。
持酒一樽明日別，題詩幾處舊年遊。
春風白芷江南岸，暑雨黄梅嶺上州。
却望衡陽千里遠，懸知無雁託音郵。
送彭城周主簿建中移黄縣令
作者：賀鑄
朝代：宋

客宦逢迎泗上州，酒籌詩卷慰淹留。
九層燈火偃王塔，四面溪山彭祖樓。
此去君辭棲棘地，年來吾有負薪憂。
終期一過河陽縣，相對春風話舊遊。
送方安行之官高密令
作者：賀鑄
朝代：宋

平世功名輸阿童，束書洗劍栖漁篷。
晚交東武百里長，想見桐廬三拜風。
白雪興闌吟社遠，綠槐陰合訟庭空。
它年朱紱指東道，試訪釣鼇浮玉翁。
送時適歸彭城兼寄王會之并張白雲
作者：賀鑄
朝代：宋

壯年客宦樂徐州，五見黄華戲馬週。
無復登山拋舊屐，不堪臨水送歸舟。
東城公子猶三徑，南墅先生久一邱。
爲話吳門非樂土，鱸魚菰黍漫淹留。
送李主簿夷行之官河陰四首·其一
作者：賀鑄
朝代：宋

夙昔一樽酒，相從清泗濱。
回首欻四載，長安逢故人。
交情久益淡，辭筆老加新。
送子復西去，勞生悲重陳。
送李主簿夷行之官河陰四首·其三
作者：賀鑄
朝代：宋

君才本高絕，流俗固難諧。
桂生樗櫟林，寧免相突排。
勾稽諒多暇，簾箔蔽公齋。
聖賢在黄卷，差可遣人懷。
送李主簿夷行之官河陰四首·其二
作者：賀鑄
朝代：宋

古來英特士，往往沈下僚。
念君鸞鵠姿，俛首栖蓬蒿。
霜氣歛陂澤，伊流纔半篙。
舟行何以尉，酌酒誦離騷。
送李主簿夷行之官河陰四首·其四
作者：賀鑄
朝代：宋

少小縻一官，身世兩相補。
爲飽西復東，志願劣兒乳。
不無同心友，頗壓折腰膂。
寄語北山雲，異時吾與汝。
送李宗古錄事謝病南歸
作者：賀鑄
朝代：宋

十旬病免謝雞羣，收得閑身付白雲。
南浦少留離別賦，北山相待敢移文。
松舟桂楫曉將發，菰葉鱸魚秋未分。
異日有懷長笑客，西飛燕子一相聞。
送李易初還汶陽
作者：賀鑄
朝代：宋

客宦愴離羣，徐方復得君。
青衫初試吏，白面頗能文。
畫舸浮春水，清樽醉舞裙。
它年會相訪，分卧北山雲。
送武庠歸隠終南
作者：賀鑄
朝代：宋

君不見南朝豪儁有郗生，自厭出身時網嬰。
樂聞栖遁去人者，傾金累百贈其行。
關西武郎將家種，心實慕儒官冗從。
春走巴東歲暮還，逢迎偶在江南夢。
過門把酒豁清襟，行將歸隠南山陰。
終焉之計咄嗟辦，願賦一詩輕百金。
吾聞自古咸秦稱陸海，六印可求田莫買。
別墅三千畝上腴，將軍部曲猶多在。
未應親手把鉤鋤，歲事經營付家宰。
一官換得今是翁，昔何所縛今誰解。
携琴領鶴白雲鄉，身世相遼自兩忘。
北窗仰枕安足道，未知何者爲羲皇。
豈不勝俛首塵埃百僚底，南北推遷隨尺紙。
摩肩接武半臺輿，誰謂淮陰非噲比。
君家鼎甲盛先唐，兩都朱邸森相望。
天道惡盈幾赤族，當時頼有安平王。
慶牒蟬聯今幾代，雲孫庠繼遊方外。
他時野史逸民篇，鑄也磨鉛跂而待。
送武桓之安陽
作者：賀鑄
朝代：宋

黄金絡征轡，之子待明發。
樽酒少遲留，禪林見凉月。
歌鬟結蛾黛，怨此佳期闊。
去去柳堤風，青蟬催白髮。
送歷陽潘司戶瑶移令歸東魯
作者：賀鑄
朝代：宋

衰俗紛紛務近功，幾人心跡與君同。
低回州縣青衫列，踴躍聖賢黄卷中。
牛渚江山空夜月，河陽桃李再春風。
相望魯衛無多遠，異日能尋賣藥翁。
送江與京歸山陽
作者：賀鑄
朝代：宋

山陽澤國四無山，百雉危城兩水關。
楊柳遥知紫極路，滄波長羨白鷗閑。
病來藥裹爲吾累，興盡漁舟送子還。
風月異時何限思，區區併入尺書間。
送海陵周太守邠受代還朝
作者：賀鑄
朝代：宋

湯湯水東流，奈何載此西行舟。
紞如五鼓鳴城頭，使君去矣不可留。
前日使君來，天子惠此州。
傳道管城政，先聲走羣偷。
不關外戶息吠犬，悉把鉤鋤誰带牛。
雨暘不違禱，舄鹵數倍收。
吏却一錢賄，獄無五木囚。
黄堂坐嘯有餘暇，八詠新詩追隠侯。
斯民幸使君，畢世爲吾休。
俄及瓜時代，本朝官重內。
舊通金門籍，行奉玉宸對。
問君何以治海陵，但陳聖主之德臣何能，狂生有意水衡丞。
送漢陽刑獄掾鄒永年解官歸養
作者：賀鑄
朝代：宋

高歌每憶故山薇，笑擲青衫換綵衣。
竟爲蒼生安石起，本來男子次君歸。
脫冠弭櫂興非淺，戴笠乘車誓莫違。
明日渡江聊贈別，武昌官柳尚依依。
送潘景仁之官嶺外兼寄桂林從叔
作者：賀鑄
朝代：宋

夜銜舟尾晝聯檣，齊發都門到楚鄉。
我欲塵埃投衮衮，君方湖海去茫茫。
傷心客路逢寒食，回首家園但夕陽。
想見步兵應訪問，仲容無復竹林狂。
送王安節赴武康尉
作者：賀鑄
朝代：宋

江左風華推第一，王氏堂堂文獻出。
烏衣諸郎能少屈，尚執中司三尺律。
君方色養白頭親，吳興水陸饒甘新。
卞山之下苕溪濱，一洗長安肥馬塵。
君不見昔人負米長勤捧檄喜，敢論州縣徒勞耳。
送王西樞出鎮鄭圃八首·其一
作者：賀鑄
朝代：宋

千載君臣會，將圖不世功。
卷收天下福，偏厚右扶風。
送王西樞出鎮鄭圃八首·其七
作者：賀鑄
朝代：宋

門闌曳裾客，皆自許人豪。
今日宸廷下，誰知北郭騷。
送王西樞出鎮鄭圃八首·其三
作者：賀鑄
朝代：宋

公論由來重，高懷此去輕。
吾非厚知己，感歎此蒼生。
送王西樞出鎮鄭圃八首·其二
作者：賀鑄
朝代：宋

帷幄參神算，邊塵萬里清。
西藩聊偃息，猶是一長城。
送王西樞出鎮鄭圃八首·其五
作者：賀鑄
朝代：宋

前日神州尹，聲華掩趙張。
春風長有待，難樹是甘棠。
送王西樞出鎮鄭圃八首·其八
作者：賀鑄
朝代：宋

衮繡行將復，沙堤百里東。
病夫雖老矣，猶解賦豳風。
送王西樞出鎮鄭圃八首·其六
作者：賀鑄
朝代：宋

來暖西樞席，斯民頼已多。
前春鳳池水，四海漲恩波。
送王西樞出鎮鄭圃八首·其四
作者：賀鑄
朝代：宋

新書許從事，狡穴盪應空。
寄語征西將，無矜獵犬功。
送畢平仲西上
作者：賀鑄
朝代：宋

吟鞭西指鳳皇州，好趁華年訪昔遊。
新樣春衫裁白苧，舊題醉墨滿青樓。
鳴蛙雨細生梅潤，颺燕風高報麥秋。
須念江邊桃葉女，定從今日望歸舟。
送畢彥祖先之京師
作者：賀鑄
朝代：宋

日日東風吹旱雲，弄鞭低帽送西曛。
客亭五里復十里，春物三分今二分。
但解征衣平酒債，莫隨肥馬作塵紛。
扁舟不及清明約，紫筍朱櫻未負君。
送章邦傑移家餘杭包家山
作者：賀鑄
朝代：宋

九江賢令尹，千載兩相望。
昔也陶彭澤，今之章瑞昌。
拂衣置五斗，高興挹羲皇。
避俗陶無悔，達生吾與章。
淵明三逕荒松菊，我携一瓢寓僧屋。
淵明乞食踵人門，我賣神丸辦蔬粥。
淵明爲酒接休元，我每移書謝州牧。
淵明紙筆課兒曹，我子長歌紫芝曲。
蕭閑門戶十三年，尚畏塵緣生處熟。
行將卜隠包家山，誓與蒼生鍊大還。
願君門外誅榛菅，來者勿拒容躋攀。
鏡湖遺老老且孱，猶堪護鼎訶神姦。
功成拔宅自仙去，唯餘井臼留人間。
送蒲圻陳主簿彥昇歸越
作者：賀鑄
朝代：宋

好在稽山北，因君訪故園。
風流久衰歇，湖水自清渾。
可得千秋觀，相傳百代孫。
時聞祖行客，不減漢東門。
送表姪趙子億之官滄州兼簡通守李延寧
作者：賀鑄
朝代：宋

吾昔遊浮陽，童心初辦狂。
淩高瞰海日，徑欲窮扶桑。
歲紀忽再周，此圖竟莫償。
今適送子往，臨風但彷徉。
之子公族秀，祖基維懿王。
成吾家宅相，裂封復吾鄉。
汝翁同谷守，視吾猶雁行。
後生古所畏，之子未易量。
筦庫方試吏，事役須更嘗。
譬彼汗血駒，齒齊即騰驤。
是宜勤夙夜，動虞三尺妨。
勿憚川陸遥，千里如鄰牆。
勿計弦晦餘，俛仰度三霜。
邊朔昔云苦，今歌海隅康。
正頼別駕賢，不減晉王祥。
依投得吏師，行見售所長。
爲吾語故人，曩契想未忘。
願致雙魚封，繼以一鶚章。
送趙令畤之官陳州兼簡周文清
作者：賀鑄
朝代：宋

朱衣白面懿王孫，好去淮陽事相君。
已放扁舟下南浦，更持樽酒醉西曛。
青雲計自此行始，明月惜從今夜分。
擬仗短書裁不及，但傳窮達報知聞。
送鄂州刑獄掾王懋元功罷官還海陵兼簡金陵和上人
作者：賀鑄
朝代：宋

暖雲芳草橫塘路，送客何之官鄂渚。
江皋暑淫氣如蒸，別來何之還海陵。
海陵鄂渚非吾土，每後君來先我去。
人無根蔕本悠悠，況指滄波是舟路。
君方少健我衰遲，跼蹙轅間不自持。
因行寄聲雁門遠，歲暮敢忘林下期。
好去將無同語掾，行見春風花滿縣。
隠顯它年不我遺，爲續白蓮社中十八傳。
送金壇慎令瓛
作者：賀鑄
朝代：宋

清素復多聞，天涯晚得君。
相延蒲塞饌，細演貝多文。
世味淡如水，身謀散勝雲。
謾爲花縣約，聊慰此臨分。
送陳傳道之官下邳
作者：賀鑄
朝代：宋

昔也官彭城，日與君子親。
俱遊大梁下，不見輒兼旬。
衣食牽迫人，汗走長街塵。
相逢立馬語，愁面如含辛。
朝來忽叩門，頗驚黄綬新。
告我即東下，得官淮泗濱。
方語病中暍，藥物苦殫貧。
故人復捨去，此懷難重陳。
想見經舊廬，節候屬蕭辰。
朝尋張翁墅，暮投寇叔鄰。
二子亦吾好，尺書坐因循。
交情定相訪，爲話正迷津。
送陳傳道攝官雙溝
作者：賀鑄
朝代：宋

弭楫想登臨，閒雲護日陰。
青蒲泗水闊，古木漢祠深。
應醉盃中物，誰聞澤畔吟。
禪坊養疴客，輕別若爲心。
送陳傳道攝雙溝戍商稅
作者：賀鑄
朝代：宋

牆外長川擁萬舟，門前山色入南州。
風來浦口客爭發，日下庭陰印未收。
乍厭折腰從吏役，屢應回首念朋遊。
病夫頗有東流興，預約清樽爲少留。
連理枝
作者：賀鑄
朝代：宋

繡幌閒眠曉。處處聞啼鳥。枕上無情，斜風橫雨，落花多少。想灞橋、春色老於人，恁江南夢杳。往事今何道。聊詠池塘草。懷縣年來，蕭蕭壯發，可堪頻照。賴醉鄉、佳境許徜徉，惜歸歟不早。
遊六合定山真如寺
作者：賀鑄
朝代：宋

隻履西歸遠，何年此布金。
地寒蒼檜老，歲宴白雲陰。
燒隔溪冰斷，樵穿徑雪深。
祖心無處問，俗駕晚駸駸。
遊夷門資福佛祠園
作者：賀鑄
朝代：宋

百根高樹挂凌霄，鶗鴂飛來深處巢。
心喜它年有歸著，白衣居士此誅茅。
遊滕縣時氏園池
作者：賀鑄
朝代：宋

珍重西園主，開門待子猷。
城隅樹交蔭，樓下水通流。
鴝鵒鳴深竹，蜻蜓駐小舟。
可能忘夢想，塵土滿徐州。
遊盱眙南山示楊介
作者：賀鑄
朝代：宋

霜曉無輕颸，長淮浄如眼。
招携南山遊，老子興不淺。
不從千步橋，飛度一漁舠。
中流鼓素檝，魴鱮欻驚跳。
禪叟延遊客，匆匆問行色。
千里遠京關，浮驂去安適。
長嘯指滄浪，濯纓湔我裳。
朱門曳裾地，槐柳自成行。
多年困靴板，未立中人産。
沈痼迫衰遲，求田咄何晚。
神丸儻駐延，投此寄餘年。
鑿室鄰楊氏，然薪繫太玄。
遊莊嚴寺園
作者：賀鑄
朝代：宋

石楠花落小池清，獨下平橋弄扇行。
蔽日綠陰無覓處，不如歸去兩三聲。
遊金陵雨花臺
作者：賀鑄
朝代：宋

迢迢朱雀航，飛蓋共淩越。
東風石子岡，芳草微徑絕。
生公法堂在，清夜貯明月。
回認城郭遊，春華爛晴雪。
長烟動江隩，微雲泊山脅。
連檣去遲回，白鳥屢明滅。
江山信清麗，人物久銷歇。
戍堡定荒凉，投身計何拙。
塵衫與汗馬，端爲老生設。
李侯朱門俊，許與盡時哲。
俛首就微班，剛腸頗摧折。
人生特眠飯，似是此身切。
歲晚賦歸田，非君復誰結。
遊雍丘燕溪分韵作
作者：賀鑄
朝代：宋

捨轡步平陸，解襟俯清池。
微風度修竹，瑟瑟生淪漪。
梨華照晴影，暖雪正紛披。
把酒久沈想，況與玉人期。
遊雲龍張氏山居
作者：賀鑄
朝代：宋

昔聞張逸民，卜築雲龍山。
東望結遐想，喜得彭城官。
一語定襟契，宛如平生歡。
招携屬休沐，投此蘿薜間。
女僕候門巷，青袿雙翠鬟。
蘇齋軒戶明，餠火焚椒蘭。
寶墨鬼神護，清詩冰玉寒。
森然拱簷霤，架石排琅玕。
東趨放鶴亭，磴道披茅菅。
指顧百村落，炊烟林莽間。
日脚灑平陸，兩山如斷環。
淒風振晚葉，坐怯衣裘單。
引領紫霄極，飄颻如可干。
緬懷眉山公，五馬來遊盤。
酣興走顛筆，蒼崖即鑱刊。
午年仲冬月，雪野雲彌漫。
掃石坐舒嘯，惠泉烹鳳團。
當時詫盛集，千古陋逵安。
俛仰迹遂陳，斯人久泥蟠。
我來後千日，逸躅何由攀。
遇勝不能賦，俯尋塵路還。
山英移未勒，時款白雲關。
遊靈壁蘭皋園
作者：賀鑄
朝代：宋

集仙昔榮養，卜築循蘭陔。
深徑萬株合，清池百畝開。
飛梁蔭菡萏，攢棟跨崔嵬。
淮海劚紅藥，瀟湘移翠栽。
岱松珮蘿蔦，海石糊莓苔。
車馬遠驚聒，魚鳥忘嫌猜。
病客倦舟檝，尋春此裴徊。
閏年物候遲，前日已聞雷。
薄景未晞雪，東風新破梅。
主人京洛舊，杖屨容參陪。
指我艮隅地，方營秋月臺。
眼明壁間字，醉墨題東萊。
短句頗清絕，早推能賦才。
殷勤卷白苧，爲爾拂塵埃。
安得一携手，更傾林下盃。
酒闌話平昔，豈復顧形骸。
行役浸相遠，人生信悠哉。
薄暮重回首，長哦歸去來。
過曹氏園馬上作
作者：賀鑄
朝代：宋

香風細細出重牆，不見繁枝已斷腸。
知有何人卷簾箔，卧看零落滿斜陽。
過澶魏被水民居二首·其一
作者：賀鑄
朝代：宋

带沙畎畝幾經淤，半死黄桑繞故墟。
未必鄰封政如虎，自甘十室九爲魚。
過澶魏被水民居二首·其二
作者：賀鑄
朝代：宋

莫問居人溺與逃，破籬敧屋宿漁舠。
中庭老樹秋風後，鸛鶴將雛奪鵲巢。
過鼂掾端智
作者：賀鑄
朝代：宋

西風吹晚雨，饑雀噪寒叢。
文舉對談客，坐慙觴豆空。
咄嗟宦遊子，貧病略相同。
斗俸折腰得，醉錢常不供。
君看北里兒，高堂燕歌鐘。
雖誇酒無算，飽德何由豐。
吾豈乞墦者，不爲妻妾容。
永懷冰蘗操，未媿屠酤雄。
遷家歷陽江行夜泊黄泥潭懷寄馮善淵
作者：賀鑄
朝代：宋

黄泥潭口檥征篷，回指東城祗眼中。
半夜鳧鷖先覺雨，連江葭菼自生風。
青燈解作無眠伴，白酒難招一醉同。
從此相思寖相遠，便憑歸櫂附詩筒。
避少年·鷓鴣天
作者：賀鑄
朝代：宋

誰愛松林水似天。畫船聽雨奈無眠。清風明月休論價，賣與愁人直幾錢。揮醉筆，掃吟箋。一時朋輩飲中仙。白頭□□江湖上，袖手低迴避少年。
邯鄲郡樓晚望
作者：賀鑄
朝代：宋

新凉瀉軒檻，草木带秋聲。
闊水倒嵐影，洗磨刀戟明。
百蟲暮吟動，一鳥歸思輕。
晚律駭徂景，羈懷念勞生。
去國亦已久，己年今復庚。
官倉容雀耗，世路忌蝸爭。
顧我實荒浪，誤拋樵與耕。
竹木微逕在，奚獨古人行。
郎官湖
作者：賀鑄
朝代：宋

當年賢守令，載酒沔南遊。
凉月呈新霽，明湖涵素秋。
郎官夏口使，仙客夜郎囚。
促膝青螭舫，連觴紫綺裘。
高驩隨雨散，餘躅想風流。
芳草失青履，滄波浮白鷗。
江吞百頃盡，石刻一篇留。
宜有沈碑者，前懷陵谷憂。
部兵之狄丘道中懷寄彭城社友
作者：賀鑄
朝代：宋

駕馬出北門，徒御何遲遲。
日氣方洶湧，霜陰亦紛披。
役夫前驅行，少婦痛不隨。
分携仰天哭，聲盡有餘悲。
雖非遠行邁，要之爲別離。
顧我豈無家，從公難遂私。
且懷二三友，缺此文酒期。
臨分各有贈，婉思見乎詞。
吟諷一回首，烟林失城池。
相思肯相過，斗黍爲君炊。
酬別曾忱
作者：賀鑄
朝代：宋

昔年室邇歎人遐，少日相逢別日賒。
聊寄歸心天北雁，會乘高興斗邊槎。
雷驚白晝龍蛇起，風蕩青春草木華。
誰念渠伊獨憔悴，豈容平世賦懷沙。
酬別法雲彥上人
作者：賀鑄
朝代：宋

將別雁門師，殷勤訪所之。
江湖懷北闕，鷗鳥戀南枝。
朝隠非吾所，山英不汝欺。
明年東下約，春水漾蘋時。
酬別盱眙杜輿
作者：賀鑄
朝代：宋

君希謝太傅，築室卧東山。
應携玉人去，爲問何時還。
扁舟欲之東，霜落江潮慳。
難從京口渡，且轉廣陵灣。
與君合復離，怳若愁夢間。
嬰疾再寒暑，醫師憐我頑。
頹齡未遽盡，解組誓投閑。
幽巖有芳桂，晚歲約同攀。